title: Karl Helfferich

text: Weimarin tasavallan alkuaikoina Helfferich oli yksi tasavaltaa vastustaneen jyrkän konservatiivisen oikeiston näkyvimmistä hahmoista. Hän kuului vuodesta 1920 Saksalaiskansallisen kansanpuolueen (DNVP) johtoon ja oli sen valtiopäiväedustajana. Helfferich johti muun muassa vihamielistä parjauskampanjaa keskustalaista valtiovarainministeriä Matthias Erzbergeriä vastaan. Vuoden 1923 Saksan hyperinflaation aikana Helfferich ehdotti uuden valuutan käyttöönottoa. Hänet julistettiin samana vuonna käyttöön otetun Rentenmarkin ja myöhemmän Reichsmarkin ”isäksi”, vaikka varsinkaan jälkimmäinen ei vastannut hänen ideoitaan. Hän kuoli seuraavana vuonna junaonnettomuudessa Sveitsissä.


title: Taskuruohot

text: Taskuruohot ("Thlaspi") on suku ristikukkaiskasvien heimossa. Siihen kuuluu 79 lajia. Suomessa kasvaa peltotaskuruohoa ja kevättaskuruohoa lähes koko maassa muinais- tai uustulokkaina.


title: Anna Broms

text: Anna Matilda Broms (31. joulukuuta 1862 Kiviniemi – 5. maaliskuuta 1890 Helsinki) oli suomalaisen sairaanhoitokoulutuksen uranuurtaja. Hän oli Helsingin kirurgisen sairaalan ensimmäinen ylihoitaja ja hänen vastuullaan oli myös sairaanhoitokoulutus vuosina 1889–1890. Hän kuoli aivoverenvuotoon 27 vuoden iässä.


title: Anna Broms

text: Broms opiskeli Ruotsissa, Skotlannissa ja Lontoossa, ja Suomeen palattuaan hänet nimitettiin vuonna 1888 ylihoitajaksi samana vuonna valmistuneeseen uuteen Kirurgiseen sairaalaan. Bromsin järjestelykykyä on luonnehdittu erinomaiseksi ja hänen voimiaan uupumattomiksi. Hänen kerrotaan vastanneen 154 potilaan hoidosta ja kolmentoista alaisenaan olleen sairaanhoitajan työstä yötä päivää valvoen kaikkia hoitotyön osa-alueita.


title: Fay Moulton

text: Fay R. Moulton (7. huhtikuuta 1876 Marion – 19. helmikuuta 1945 Kansas City) oli yhdysvaltalainen pikajuoksija ja olympiamitalisti.


title: Fay Moulton

text: Moulton osallistui olympialaisiin kaksi kertaa, vuoden 1904 olympialaisiin St. Louisissa sekä vuoden 1906 välikisoihin Ateenassa. Vuonna 1904 hän saavutti pronssia 60 metrin juoksussa, minkä lisäksi hän sijoittui neljänneksi sekä 100 metrin että 200 metrin juoksussa. Vuoden 1906 välikisoissa hän voitti hopeaa 100 metrin juoksussa ja sijoittui kuudenneksi 400 metrin juoksussa.


title: Fay Moulton

text: Moulton juoksi ennätyksikseen 100 jaardilla 9,8 sekuntia vuonna 1903, 100 metrillä 11,2 vuonna 1906, 220 jaardin juoksussa 21,6 vuonna 1904 sekä 400 metrillä 49,4 vuonna 1902.


title: Duetot

text: Duetot on suomalaislaulajan Paula Koivuniemen 21. lokakuuta 2016 julkaistu albumi, jolla hän duetoi yhdeksän eri suomalaisen miesartistin kanssa. Albumi nousi ensimmäisellä listaviikollaan Suomen virallisen albumilistan 11. sijalle. Albumi putosi listalta viiden viikon jälkeen, mutta palasi takaisin vuoden 2017 toisella viikolla listan toiselle sijalle.


title: Duetot

text: Albumin teosta esitettiin 6. tammikuuta 2017 Yle TV1 -kanavalla Mape Morottajan ohjaama dokumentti "Paula Koivuniemi @studio". Morottaja seurasi albumin tekoa puolentoista vuoden ajan. Dokumentin ensilähetystä seurasi kanavalla 488 000 katsojaa.


title: Duetot

text: Albumin ensimmäisenä singlenä julkaistiin Elastisen kanssa duetoitu ”Tänään lähtee” -kappale. Toinen single, jolla on mukana Toni Wirtanen, julkaistiin 23. syyskuuta 2016.


title: Clinopodium

text: Mäkimintut ("Clinopodium") on kasvisuku huulikukkaiskasvien heimossa. Siihen kuuluu 140–150 lajia. Tähän sukuun ja sen lähelle sijoittuu käenminttuja ja kynteleitä, joista käytetyt tieteelliset sukunimet risteilevät lähteestä riippuen sukujen "Acinos", "Clinopodium", "Calamintha" ja "Satureja" välillä.


title: Clinopodium

text: The Plant Listin mukaan sukuun "Clinopodium" kuuluvat muun muassa:


title: Robert Mauritz von Fieandt

text: Robert Mauritz von Fieandt (24. syyskuuta 1821 Leppävirta – 27. marraskuuta 1890 Padasjoki) oli suomalainen lääninagronomi, tilanomistaja ja Vierun ruukin perustaja.


title: Robert Mauritz von Fieandt

text: Von Fieandtin vanhemmat olivat Padasjoella Saksalan kartanon omistanut kapteeni Georg Magnus von Fieandt (k. 1840) ja Charlotta Adolfina Arvidsson. Hän kävi Hämeenlinnan triviaalikoulua ja Porvoon lukiota ja pääsi ylioppilaaksi Helsingissä 1840. Von Fieandt opiskeli Helsingin yliopistossa ja valmistui filosofian kandidaatiksi 1846 ja filosofian maisteriksi 1847.


title: Robert Mauritz von Fieandt

text: Von Fieandt oli Mustialan maanviljelysopiston opettajana 1849–1856 ja Otavan maanviljelyskoulun johtajana vuodesta 1859. Hän toimi lääninagronomina Hämeen läänissä 1865–1874. Von Fieandt omisti Padasjoella Saksalan kartanon. Hän perusti Padasjoelle vuonna 1853 Vierun rautaruukin ja Arrakosken manufaktuurin.


title: Robert Mauritz von Fieandt

text: Von Fieandt oli naimisissa 1850–1862 Olga Karolina Stormbomin (1831–1862) kanssa. Heidän poikansa oli maanviljelysinsinööri, agronomi Georg Ivar von Fieandt (1859–1929). Von Fieandtin veli oli Espoossa Oittaan kartanon omistanut tilanomistaja Konstantin von Fieandt (1820–1886).


title: Nathaniel Cartmell

text: Nathaniel John "Nate" Cartmell (13. tammikuuta 1883 Union Town – 23. elokuuta 1967 Forest Hills) oli yhdysvaltalainen pikajuoksija ja olympiavoitaja.


title: Nathaniel Cartmell

text: Cartmell osallistui olympialaisiin kaksi kertaa, vuonna 1904 St. Louisissa sekä vuonna 1908 Lontoossa. Vuoden 1904 olympialaisissa hän saavutti hopeaa sekä 100 metrin että 200 metrin juoksussa, minkä lisäksi hän osallistui 60 metrin juoksuun karsiutuen jo alkuerissä. Vuonna 1908 Cartmell oli mukana voittamassa olympiakultaa Yhdysvaltojen sekaviestijoukkueessa. Lisäksi hän saavutti kisoista pronssia 200 metrin juoksussa ja sijoittui 100 metrillä neljänneksi.


title: Nathaniel Cartmell

text: Ennätyksikseen Cartmell juoksi 100 metrillä tuloksen 11,0 vuonna 1908 sekä 200 metrillä tuloksen 21,5 vuonna 1907.


title: Täydennyslentolaivue 25

text: Täydennyslentolaivue 25 (T-LLv 25) oli Suomen ilmavoimien koulutuslentolaivue jatkosodassa. Laivue perustettiin ensimmäistä kertaa liikekannallepanon yhteydessä kesäkuussa 1941, mutta lakkautettiin jo saman vuoden lokakuussa lentäjien koulutustarpeen täytyttyä.


title: Täydennyslentolaivue 25

text: Lentokoulutusta antavan Täydennyslentorykmentin ja sen alaisten lentolaivueiden perustamisesta seuraavan liikekannallepanon sattuessa päätettiin ilmavoimien esikunnan heinä-elokuussa 1940 tekemillä päätöksillä.


title: Täydennyslentolaivue 25

text: Täydennyslentolaivue 25 perustettiin 18. kesäkuuta 1941 osana jatkosodan liikekannallepanoa. Sen tehtäväksi tuli pääasiassa lentorykmentti 2:een sijoitettavien reservistä palaavien ohjaajien jatkokoulutus, jonka tavoitteena oli saavuttaa koulutettavan henkilöstön rintamakelpoisuus. Ylivieskaan sijoitetun laivueen komentajaksi määrättiin kapteeni Eino Carlsson, joka oli saanut tunnustusta toimittuaan lentolaivue 24:n lentueenpäällikkönä talvisodassa. T-LLv 25:n antaman hävittäjälentäjien jatkokoulutuksen pohjana oli tarkoitus käyttää Carlssonin vuonna 1940 laatimaa "Hävittäjä Täydennyslaivueen koulutusohjelmaa," mutta tämä jäi suunnitelmaksi laivueen opettajapulan takia.


title: Täydennyslentolaivue 25

text: T-LLv 25:n kalusto koostui noin kymmenestä VL Pyrystä ja Gloster Gauntletista, jotka jaettiin kolmen lentuen käyttöön. Lentueista ensimmäinen oli Pyry-lentue, toinen Gauntlet-lentue ja kolmas sekakalustoinen. Laivueella oli käytössään myös yksi VL Kotka ja VL Tuisku. Pyrykalustoa piinasivat alkuun sadesäällä esiin tulleet ongelmat, ja koneita oli yleensä käyttökunnossa 3–4.


title: Täydennyslentolaivue 25

text: Laivue siirrettiin heinäkuussa 1941 Vaasan lähellä sijaitsevaan Mustasaareen, kun Ylivieska osoittautui toiminnalle sopimattomaksi. Komentajaksi määrättiin 12. elokuuta 1941 alkaen majuri Otto Holm. T-LLv 25 siirrettiin saman kuukauden lopulla Vesivehmaan lentokentälle Mustasaaren jäätyä ahtaaksi.


title: Täydennyslentolaivue 25

text: Jatkokoulutustarve putosi syksyllä 1941 merkittävästi, minkä seurauksena T-LLv 25 lakkautettiin 1. lokakuuta 1941. Laivueessa palvellut henkilöstö ja sen kalusto liitettiin myös Vesivehmaalta toimineeseen T-LLv 35:een, jolloin hävittäjälentäjien täydennyslentotoiminta keskittyi yhteen lentolaivueeseen.


title: Täydennyslentolaivue 25

text: T-LLv 25:n koulutukseen valittiin 33 jatkokoulutettavaa, joista 17 ehti valmistua ennen yksikön lakkauttamista, loppujen valmistumisen ollessa vain kuukauden päässä. Laivue keräsi olemassaolonsa aikana kokonaisuudessaan noin tuhat lentotuntia. Laivueen kursseilla yksittäinen oppilas lensi 31 lentotuntia.


title: Täydennyslentolaivue 25

text: "Lähde:"


title: Tectona

text: "Tectona" on suku huulikukkaiskasvien heimossa. Aiemmin suku luokiteltiin verbenakasveihin ("Verbenaceae") Siihen kuuluu kolme lajia. Suvun tunnetuin laji on Etelä- ja Kaakkois-Aasiasta kotoisin oleva tiikki, joka on maailman eniten viljeltyjä kovapuita ja trooppisten alueiden eniten käytetty koristepuu.


title: Täydennyslentolaivue 35

text: Täydennyslentolaivue 35 (T-LLv 35) oli Suomen ilmavoimien koulutuslentolaivue talvi- ja jatkosodassa. Laivue perustettiin ensimmäistä kertaa talvisodan liikekannallepanossa 9. lokakuuta 1939, mutta lakkautettiin välirauhan astuttua voimaan. Laivueen kalusto ja henkilöstö siiryivät lentolaivue 34:lle, joka ensin alistettiin ja myöhemmin yhdistettiin jatkosodan liikekannallepanon yhteydessä uudelleenperustettuun T-LLv 35:een.


title: Täydennyslentolaivue 35

text: Täydennyslentolaivue 35 perustettiin ensimmäistä kertaa talvisodan liikekannallepanon, ylimääräisten harjoitusten (YH), yhteydessä 9. lokakuuta 1939, kun kaikkiin kolmeen lentorykmenttiin perustettiin lentokoulutustoiminnasta vastaavat täydennyslentorykmentit. Myöhempi Täydennyslentolaivue 35 toimi alkuun täydennyslentorykmentti 2:n (T-LentoR 2) alaisena koulutuslaivueena, joka toimi tuolloin nimellä Täydennyslentolaivue 29 (T-LLv 29). Parolaan sijoitetun T-LLv 29:n komentajaksi määrättiin majuri Einar Nuotio. Laivueen kalusto koostui viidestä Gloster Gamecockista, neljästä VL Tuiskusta, sekä yhdestä VL Kotkasta ja de Havilland Mothista. Kalustoon saatiin myöhemmin lisäyksiä useampaankin otteeseen. Ruotsista saatiin ensin kolme Jaktfalken II:ta ja kaksi Bristol Bulldogia. T-LLv 29 sai käyttöönsä helmikuussa 1940 kuusi Bulldogia lisää lentolaivue 26:lta. Suuren oppilasmääränsä vuoksi puolet laivueesta siirtyi Tyrväntöön tammikuun 1940 lopulla.


title: Täydennyslentolaivue 35

text: Täydennyslentorykmentti 2 lakkautettiin ilmavoimien komentajan käskyllä 29. maaliskuuta 1940. Lakkautetun rykmentin esikunnasta muodostettiin uuden lentorykmentti 3:n esikunta ja samalla lakkautetun T-LLv 29:n kalusto ja henkilöstö siirrettiin uuteen Täydennyslentolaivue 35:een (T-LLv 35). Parolaan sijoitetun laivueen komentajaksi määrättiin kapteeni Eino Carlsson, joka otti vastaan lakkautetun TLeR2:n TLlv29 lentokaluston ja henkilöstön 21. huhtikuuta 1940 kapteeni Kaarlo Lejonilta. Laivue lakkautettiin välirauhan solmimisen jälkeen 15. heinäkuuta 1940 ja sen henkilöstö ja kalusto siirtyivät lentorykmentti 3:n alaiselle lentolaivue 34:lle. Parolassa toimintaa jatkanutta laivuetta komensi 24. heinäkuuta asti Eino Carlsson ja siitä alkaen komentajaksi määrätty Olavi Ehrnrooth. Eino Carlsson toimi sen jälkeen Llv32:n lentue 1:n päällikkönä, kunnes joulukuusta 1940 LeR2:n huoltopäällikkönä. TLlv 35:ssa Eino Carlssonin laatimaa koulutusohjelmaa käytettiin jatkossa Llv34:ssa sekä jatkosodan hävittäjätäydennyskoulutuksessa ****).


title: Täydennyslentolaivue 35

text: T-LentoR 2 ja sen seuraajat T-LLv 29 ja T-LLv 35 saivat koulutettavaksi 281 oppilasta, joista koulutettiin talvisodan aikana rintamalaivueille 132 ohjaajaa. Rintamalaivueille koulutetuista ohjaajista 26 oli ulkomaalaisia. Lisäksi 144 ohjaajan jatkokoulutus vietiin loppuun välirauhan aikana.


title: Täydennyslentolaivue 35


title: Täydennyslentolaivue 35

text: Täydennyslentolaivue 35 perustettiin muiden kahden täydennyslaivuuen tapaan 18. kesäkuuta 1941 osana jatkosodan liikekannallepanoa. Laivueen tehtävänä oli pääasiassa lentorykmentti 3:n ohjaajien jatkokouluttaminen rintamakelpoisiksi. Perustetulle laivueelle alistettiin myös sen aiemman lakkautuksen yhteydessä syntynyt lentolaivue 34. LLv 34:n komentaja majuri Olavi Ehrnrooth määrättiin samalla T-LLv 35:n komentajaksi. Laivue oli sijoitettu Parolaan ja siihen kuului alkuun kolme lentuetta. 3. lentueen kalustona oli 4–10 Fokker D.XXI -hävittäjää, 2. kalustona saman verran VL Pyry -harjoitushävittäjiä, sekä 1. kalustona Gloster Gamecock, Bristol Bulldog, Polikarpov I-152 ja Jaktfalken II -koneita. Laivueen käytössä oli lisäksi muutamia VL Kotkia, VL Tuiskua ja de Havilland Mothia.


title: Täydennyslentolaivue 35

text: Laivueen sijoituspaikka siirrettiin Vesivehmaalle 1. lokakuuta 1941, jolloin siihen yhdistettiin myös T-LLv 25 ja sille jo aiemmin alistettu LLv 34. Konekannan kasvun seurauksena perustettiin 4. lentue, joka sai käyttöönsä 4–6 Gloster Gauntletia. Lentue tosin lakkautettiin jo heinäkuun 1942 puolivälissä kaluston kulumisen seurauksena. Fokker-lentue siirrettiin toukokuussa 1942 Uttiin, kun Vesivehmaan ympäristöstä ei löytynyt riittävän suurta vesialuetta konekivääriammuntoja varten. Utin läheltä ammuntoihin valittu Haukkajärvi ei kuitenkaan myöskään ollut riittävän laaja, ja ammunnat tehtiinkin lopulta Joensuun lähistöillä heinä-elokuun vaihteessa 1942. Laivue palasi kuitenkin syyskuussa 1942 Vesivehmaalle, kun Vesijärven pohjoisosan todettiin soveltuvan ammuntoihin.


title: Liisukat

text: Liisukat eli liisankukat ("Plectranthus") on suku huulikukkaiskasvien heimossa. Siihen kuuluu 325 lajia. Sukuun on yhdistetty "Coleus"-suku.Sukuun mahdollisesti luokiteltu laji: isokirjopeippi eli värinokkonen ("Solenostemon scutellarioides" syn. "Plectranthus scutellarioides").


title: Liisukat

text: Monia liisukoita viljellään huonekasvina, yrttiliisukkaa myös mausteyrttinä.


title: Porrot

text: Porrot ("Ballota") on suku huulikukkaiskasvien heimossa. Siihen kuuluu 30 lajia. Porrot ovat lähisukua hurtanmintuille.Valkoporro esiintyy koko Euroopassa. Suomessa se on hyvin harvinainen ja satunnainen uustulokas.


title: Melissat

text: Melissat ("Melissa") on suku huulikukkaiskasvien heimossa. Siihen kuuluu neljä lajia. Melissojen lähisukuja ovat rosmariinit ja salviat. Tunnetuin laji on mauste- ja lääkekasvina maailmanlaajuisesti lauhkealla vyöhykkeellä viljelty sitruunamelissa ("Melissa officinalis").


title: Iisopit

text: Iisopit ("Hyssopus") on suku huulikukkaiskasvien heimossa. Siihen kuuluu seitsemän lajia. Tunnetuin laji on maustekasvina laajasti viljelty iisoppi eli rohtoiisoppi ("Hyssopus officinalis"), joka on tummansinikukkainen, Euroopassa alkuperäisenä kasvava varpu.


title: Rantayrtit

text: Rantayrtit ("Lycopus") on suku huulikukkaiskasvien heimossa. Siihen kuuluu 20 lajia. Niistä Euroopassa esiintyy kaksi: rantayrtti ("Lycopus europaeus") ja "Lycopus exaltatus". Pohjois-Amerikassa ja Itä-Aasiassa tavataan monia rantayrttilajeja. Suomessa rantayrtti on yleinen rantakasvi maan eteläosassa.


title: WorldWideWeb (selain)

text: WorldWideWeb oli Tim Berners-Leen kehittämä verkkoselain, jonka Berners-Lee nimesi uudelleen "Nexus" välttääkseen sekaantumisen World Wide Web konseptin kanssa.


title: WorldWideWeb (selain)

text: Berners-Lee kehitti selaimen NeXT Computer työasemallaan työskennellessään CERN:ssä.


title: WorldWideWeb (selain)

text: Selaimen lähdekoodi julkaistiin julkisomistukseen (public domain) 30 huhtikuuta 1993.


title: Niittyhumalat

text: Niittyhumalat ("Prunella") on suku huulikukkaiskasvien heimossa. Siihen kuuluu kahdeksan lajia. Niittyhumalien tieteellinen nimi "Prunella" on homonyymi rautiaisten lintusuvun kanssa.Suomessa kasvaa luonnonvaraisena ahoniittyhumala. Se on matalakasvuinen sinikukkainen ruoho, jonka tähkämäinen kukinto muistuttaa lakastuneena näöltään humalan emikukintoa. Pohjoismaiden eteläosissa esiintyvät lisäksi isoniittyhumala ja valkoniittyhumala.


title: Leponiemi

text: Leponiemi on suomalainen sukunimi, joka on muun muassa seuraavilla henkilöillä:


title: Kotilokukat

text: Kotilokukat ("Moluccella") on suku huulikukkaiskasvien heimossa. Siihen kuuluu kahdeksan lajia. Lähi-idässä ja Kaukasiassa luonnonvaraisena esiintyvää yksivuotista kotilokukkaa eli "irlanninkelloa" ("Moluccella laevis") viljellään koristekasvina. Lajin kukan suppilomainen verhiö on venynyt teriötä huomattavasti suuremmaksi.


title: Midas (selain)

text: MidasWWW oli yksi ensimmäisiä selaimia World Wide Webiin. Selain kehitettiin Stanford National Accelerator Laboratoryssa (SLAC).


title: Midas (selain)

text: Selaimen lähdekoodi 16. marraskuuta 1992 on julkisena GitHub-palvelussa.


title: CPL (ohjelmointikieli)

text: CPL () on Cambridgen yliopistossa kehitetty moniparadigmainen ohjelmointikieli 1960-luvulla.


title: CPL (ohjelmointikieli)

text: Kieli otti paljon vaikutteita ALGOL 60 kielestä. Ensimmäinen kääntäjä kielelle on julkaistu n. vuonna 1970.


title: CPL (ohjelmointikieli)

text: CPL tukee useita perusdatatyyppejä:


title: CPL (ohjelmointikieli)

text: Yhdistelmätyyppejä voidaan muodostaa perusdatatyypeistä. Lisäksi on tyyppi "general".


title: CPL (ohjelmointikieli)

text: Esimerkkiohjelma CPL-kielellä:


title: Kuovijoki

text: Kuovijoki (Op. 71) ("Curlew River") on ensimmäinen kolmesta Benjamin Brittenin säveltämästä kirkkoparaabelista.  Teos perustuu japanilaiseen no-näytelmään "Sumidagawa" (Sumida-joki), jonka on kirjoittanut Juro Motomasa (1395–1431).  Britten näki näytelmän matkaillessaan Japanissa ja Kaukoidässä alkuvuodesta 1956.


title: Kuovijoki

text: Libreton kirjoitti William Plomer, joka muunsi alkuperäisteoksen kristilliseksi paraabeliksi ja sijoitti tapahtumat varhaiskeskiaikaan. Tapahtumapaikaksi hän valitsi fiktiivisen Kuovijoen (Curlew River) Itä-Anglian suomailla. Toiminnan keskipisteessä on roolihenkilö nimeltä Madwoman (hullu nainen). Ulkopuolinen päähenkilö esiintyy lukuisissa Brittenin teoksissa: "Peter Grimes", "Billy Budd", "Ruuvikierre" ja "Owen Wingrave."


title: Kuovijoki

text: "Kuovijoki" merkitsi lopullista muutosta säveltäjän tyylissä ja pohjusti hänen tulevia töitään, kuten "Owen Wingrave", "Kuolema Venetsiassa", ja Kolmas jousikvartetto.


title: Kuovijoki

text: Teos sai ensi-iltansa 13. kesäkuuta 1964. Ohjaaja oli Colin Graham  ja esityspaikka St. Bartholomewsin kirkko Orfordissa Englannissa. Rooleissa olivat muun muassa Peter Pears ja Bryan Drake, jotka ovat esiintyneet monissa Brittenin oopperoissa.


title: Aleksandr Kutepov

text: Aleksandr Pavlovitš Kutepov (28. syyskuuta 1882 Novgorodin kuvernementti, Venäjän keisarikunta – 1930 laivassa Välimerellä) oli venäläinen kenraali, joka osallistui Venäjän sisällissotaan yhtenä valkoisen armeijan komentajista ja toimi myöhemmin vastavallankumouksellisen emigranttijärjestön Venäjän yleissotilaallisen liiton (ROVS) johdossa. Neuvostoliiton tiedustelupalvelu OGPU onnistui sieppaamaan hänet tammikuussa 1930 Pariisissa ja hän kuoli heidän vankinaan.


title: Aleksandr Kutepov

text: Kutepov valmistui upseeriksi Pietarin junkkarikoulusta vuonna 1904 ja osallistui Venäjän–Japanin sotaan. Hän palveli vuodesta 1907 Henkikaartissa ja osallistui sen riveissä ensimmäiseen maailmansotaan. Hän yleni vuonna 1916 everstiksi. Helmikuun vallankumouksen aikana Kutepov komensi viimeistä joukko-osastoa, jota yritettiin käyttää kapinan tukahduttamiseen Pietarissa, mutta hänen miehensä liittyivät vallankumoukseen. Myöhemmin vuonna 1917 hänet nimitettiin Henkikaartin Preobraženskin rykmentin komentajaksi.


title: Aleksandr Kutepov

text: Lokakuun vallankumouksen jälkeen Kutepov liittyi kenraali Lavr Kornilovin johdolla Etelä-Venäjällä perustettuun vapaaehtoisarmeijaan, yhteen ensimmäisistä valkoisista armeijoista, ja osallistui talvella 1918 niin sanottuun jäämarssiin Kubanin arolla. Kutepov toimi valkoisessa armeijassa keväästä 1918 alkaen rykmentin komentajana, elokuusta 1918 Mustanmeren alueen sotilaskuvernöörinä, vuonna 1919 armeijakunnan komentajana kenraali Anton Denikinin joukoissa ja syksyllä 1920 lyhyen aikaa 1. armeijan komentajana kenraali Pjotr Wrangelin joukoissa. Hänet ylennettiin kenraalimajuriksi marraskuussa 1918 ja kenraaliluutnantiksi kesäkuussa 1919. Wrangel antoi hänelle joulukuussa 1920 maanpaossa jalkaväenkenraalin arvon. Wrangelin evakuoitua marraskuussa 1920 joukkonsa Krimiltä laivoilla Gallipolin niemimaalle Turkkiin Kutepov onnistui säilyttämään niiden järjestyksen ja taisteluhengen, mitä alettiin kutsuttua valkoisten parissa ”Gallipolin ihmeeksi”.


title: Aleksandr Kutepov

text: Kutepov asui vuodesta 1920 maanpaossa, ensin Turkissa, Bulgariassa ja Jugoslaviassa, ja vuodesta 1924 alkaen Ranskassa. Hän johti vuoden 1924 alusta lähtien Pariisista käsin monarkististen valkoisten emigranttien järjestön ROVS:n salaista tiedustelu- ja taisteluorganisaatiota, joka vastasi toimistaan suuriruhtinas Nikolai Nikolajevitš Romanoville. Yrittäessään järjestää Neuvostoliittoon vastavallankumouksellisia terrori-iskuja Kutepovin tiedusteluorganisaatio sotkeentui 1920-luvun puolivälissä niin sanottuun Operaatio Trustiin, joka oli todellisuudessa neuvostotiedustelu OGPU:n luoma valejärjestö. Wrangelin ja Nikolai Nikolajevitšin kuoltua 1928 ja 1929 Kutepovista tuli koko ROVS:n virallinen johtaja.


title: Aleksandr Kutepov

text: OGPU:n agentit onnistuivat sieppaamaan Kutepovin Pariisista 26. tammikuuta 1930 ja hänet vietiin huumattuna Marseillen satamasta lähteneeseen "Spartak"-nimiseen laivaan, jolla hänet oli tarkoitus kuljettaa vankina Novorossijskiin Neuvostoliittoon. Kutepovin kuolemasta on erilaisia versioita, mutta ilmeisesti hän kaappaajiensa harmiksi menehtyi sydänkohtaukseen laivakuljetuksen aikana. Toisen tiedon mukaan hän olisi kuollut päivää Moskovaan saapumisen jälkeen tajuihinsa tulematta.


title: Aleksandr Kutepov

text: Kutepovin jälkeen ROVS:n johtajaksi tullut kenraali Jevgeni Miller siepattiin samalla tavalla Pariisista vuonna 1937 ja salakuljetettiin vankina Neuvostoliittoon.


title: Luode Areena

text: Luode Areena on Varkaudessa sijaitseva jäähalli, jonne mahtuu tuhat katsojaa. Se on suurempi Kämärin jääurheilukeskuksen kahdesta hallista. Luode Areenan jääkiekkokotijoukkue on II-divisioonassa pelaava Warkis. Jäähallin aiempi nimi on OP-Areena. Hallin vieressä on Kämärin pesäpallo ja jääpallokenttä.


title: Ruotsilan kartano

text: Ruotsilan kartano on Sastamalan Kiikassa sijaitseva kartano, joka syntyi vuonna 1641, kun kenraalimajuri Christoffer Burmeister yhdisti kaksi Tyrvään pitäjän Ruotsilan kylässä olevaa taloa yhdeksi säteriratsutilaksi. Kartano sijaitsee Kokemäenjoen rannalla noin kilometri Kiikan kirkonkylästä Sastamalaan päin. Sen maiden pinta-ala oli suurimmillaan 1900-luvun alussa noin 3 000 hehtaaria.


title: Ruotsilan kartano

text: Ruotsilan kylän kaksi taloa olivat 1600-luvun alkupuolella osa Fabian von Wrangelin (k. 1621) lesken Anna Tuven Tyrväällä omistamasta 38 talon läänityksestä. Hänen kuoltuaan 1641 ne siirrettiin taistelukentillä kunnostautuneelle kenraalimajuri Christoffer Burmeisterille, joka osti molempien talojen sukuoikeudet ja muodosti niistä läänitysten keskuspaikan. Burmeisterin kaikki kolme poikaa kaatuivat sodissa, jonka vuoksi läänitykset siirtyivät Burmeisterin tyttärelle Gertrudille ja hänen miehelleen ratsumestari Didrik Johan von Rigemanille. Pariskunta muutti Virosta Suomeen vuonna 1660 ottamaan läänitykset vastaan ja asettuivat vakituisesti Ruotsilaan. Heidän saapumisensa seurauksena Kiikka irrotettiin Tyrväästä omaksi kappeliseurakunnakseen vuonna 1662. Tämän jälkeen kartano periytyi Burmeisterin jälkeläisille niin, että sen saivat aina haltuunsa tytär ja vävy. Vuosina 1818–1827 se oli vuokralla Kokemäenkartanon omistaneeseen Knorringin sukuun kuuluneelle Georg Reinhold von Knorringille. Tämän jälkeen omistajaksi tuli Burmeisterin miespuolinen jälkeläinen Gustaf Henrik Wirzén ja seuraavaksi 1834 hänen veljensä Jakob Johan Wirzén. Veljekset tunnettiin ankarina ja vihattuina kartanonherroina, joiden syyskuussa 1836 käynnistämä torpparihäätö sai aikaan seitsemän pitäjän alueelle ulottuneen torpparikapinan. Jakob Johan Wirzén myi kartanon lopulta vuonna 1844 kruununvouti Petter August Rydmanille ja näin Christoffer Burmeisterin jälkeläisten aika Ruotsilan kartanon omistajina päättyi.


title: Ruotsilan kartano

text: Kartanon nykyinen uusklassistinen päärakennus on rakennettu vuonna 1925 ja se on arkkitehti Birger Federleyn suunnittelema. Edellinen päärakennus tuhoutui vuonna 1918 hieman ennen sisällissodan käynnistymistä niin sanotun Ruotsilan kahakan aikana. Vuodesta 1934 lähtien kartanon omistanut Karl August Rydman tunnettiin 1950–1960-luvuilla yhtenä Suomen merkittävimmistä ravihevosten kasvattajista. Ruotsilassa on syntynyt myös muun muassa pappi ja runoilija Jakob Zidén, jonka vanhemmat isännöivät kartanoa 1760–1770-luvuilla.


title: Uinti kesäolympialaisissa 2016 – miesten 10 kilometrin avovesiuinti

text: Miesten 10 kilometrin avovesiuinnissa kilpailtiin Rio de Janeiron kesäolympialaisissa vuonna 2016 16. elokuuta paikallista aikaa.


text: Kilpailun voitti alankomaalainen Ferry Weertman ajalla 1:52:59,80. Toiseksi sijoittui saman ajan uinut kreikkalainen Spyridon Gianniotis. Pronssille ui ranskalainen Marc-Antoine Olivier jäätyään kärkikaksikosta 2,2 sekuntia.


title: Jussi Pohjonen (kuvanveistäjä)

text: Jussi Hermanni Pohjonen (9. helmikuuta 1913 Elizabeth, New Jersey – 1. lokakuuta 1964 Pori) oli suomalainen kuvanveistäjä ja taidemaalari. Hänen tuotantonsa käsittää muotokuvien, maalausten ja piirustusten lisäksi runsaasti erilaisia pienoisveistoksia ja reliefejä. Kotikaupunkinsa Porin ulkopuolella Pohjosen töitä oli esillä ainoastaan Helsingissä Strindbergin taidesalongissa vuonna 1947. Omintakeisena boheemina tunnettu Pohjonen ei myöskään milloinkaan liittynyt Suomen taiteilijaseuran jäseneksi, minkä vuoksi hänen nimensä puuttuu kuvataidematrikkeleista.


title: Jussi Pohjonen (kuvanveistäjä)

text: Pohjonen syntyi Yhdysvalloissa hänen vanhempiensa insinööri Väinö Hermanni Pohjosen ja Selma Maria Myntin vietettyä maassa kaksi vuotta siirtolaisena. Suomeen palattuaan perhe asui vuoden verran Vaasassa ja muutti sen jälkeen Turkuun, jossa Pohjonen vietti varhaislapsuutensa, ennen perheen paluuta Vaasaan 1920-luvun alussa. Kuvataiteista hän innostui asuessaan samassa talossa, jossa toimi Tikanojan taidekoti. Vuonna 1925 perhe muutti Poriin, josta Väinö Pohjonen sai viran Teknillisen oppilaitoksen johtajana. Porissa Jussi Pohjosen vaikuttajana oli hänen piirustuksenopettajanaan toiminut helsinkiläinen kuvanveistäjä Hemmi Koivuniemi. Huonon koulumenestyksen vuoksi Pohjonen lopetti Porin Lyseon neljän luokan jälkeen ja opiskeli myöhemmin keväästä 1932 lähtien Helsingissä Suomen Taideakatemian koulussa, jossa hänen opettajinaan olivat muun muassa kuvanveistäjä Wäinö Aaltonen ja taidemaalari Werner Åström. Pohjonen kuitenkin lopetti opiskelun Helsingissä jo jouluna 1934 ja palasi Poriin. Hän alkoi työskentelemään taiteilijana, minkä mahdollisti asuminen vanhempien luona. Ensimmäisen oman näyttelysä Pohjoen piti vuonna 1937. Vuotta myöhemmin hän teki rahtilaivan lämmittäjänä matkan Skotlantiin, mikä jäi hänen ainoaksi taiteen ulkopuoliseksi työpaikakseen.


title: Jussi Pohjonen (kuvanveistäjä)

text: Pohjonen oli saanut vapautuksen armeijasta keuhkotaudin vuoksi, mutta lähti silti vapaaehtoisena jatkosotaan Porissa kootun Jalkaväkirykmentti 15:n mukana. Hän toimi aluksi kartanpiirtäjänä ja myöhemmin sotapiirtäjää, kunnes Pohjonen siirrettiin sotakuvanveistäjän tehtäviin valmistamaan eri rintamalohkojen upseerien päitä Sotamuseon toimeksiannosta. Muita tehtävässä työskennelleitä kuvanveistäjiä olivat muun muassa Aimo Tukiainen, Jyrki Sailo, Heikki Varja, Oskari Jauhiainen, Veikko Leppänen, Sakari Tohka ja Viljo Savikurki. Rintamalla hän tutustui myös runoilija Unto Kupiaiseen, jolle hän suunnitteli kirjojen kansia. Niiden painamisesta ei kuitenkaan ole varmaa tietoa. Vuonna 1943 Pohjonen oli Helsingissä mukana perustamassa Pohjalaista Taiteilijaliittoa yhdessä Eero Nelimarkan, Fredrik Hautalan, Yrjö Kalliokosken ja Nandor Mikolan kanssa.


title: Jussi Pohjonen (kuvanveistäjä)

text: Sotavuosien jälkeen Pohjosella oli yhteisiä näyttelyitä muun muassa Into Linturin ja Viljo Teräksen kanssa. Hän kuului myös vuonna 1948 toimintansa aloittaneen Porin taiteilijaseuran perustajajäseniin. 1950-luvulla Pohjosen terveys heikkeni nopeasti. Vuonna 1954 hän sai aivoveritulpan ja 1957 putosi hengenvaarllisesti navetan ylisiltä ollessaan maalamaassa kuvaa Ruotsilan kartanon päärakennuksesta Kiikassa. Vuotta myöhemmin Pohonen sai vielä uuden veritulpan, jonka jälkeen hän ei enää pystynyt työskentelemään. Viimeiset kaksi elinvuottaan Pohjonen oli vuodepotilaana. Hän kuoli 51-vuotiaana lokakuussa 1964. Pohjonen on haudattu Vaasan vanhalle hautausmaalle.


title: Jussi Pohjonen (kuvanveistäjä)

text: Jussi Pohjosen puoliso oli Porin teatterin näyttelijä Kerttu Nieminen, jonka kanssa hän avioitui vuonna 1946. Pohjosen äidin Selma Myntin sisaruksia olivat taidemaalarit Lyyli Visanti ja Eemu Myntti.


title: Kerttu Nieminen

text: Kerttu Elisabet Nieminen-Pohjonen (s. 1908) oli suomalainen näyttelijä, joka oli pitkään kiinnitettynä Porin teatterissa. Hän aloitti uransa vuonna 1928 Hämeenlinnan Työväen Teatterissa ja esiintyi sen jälkeen Kotkan Kaupunginteatterissa, Kotkan Työväen Teatterissa, Lahden kaupunginteatterissa sekä Helsingin Työväenteatterissa, kunnes siirtyi Poriin 1945. Nieminen ja Alli Häjänen siirrettiin Porin teatterista eläkkeelle vuonna 1971 ennen lakisääteistä eläkeikää, mikä yhdessä samanaikaisesti tehtyjen irtisanomisten vuoksi johti Suomen Näyttelijäliiton vastatoimiin. Lopulta he saivat vielä jäädä teatteriin.


title: Kerttu Nieminen

text: Vuonna 1967 Niemiselle myönnettiin Pro Finlandia -mitali.


title: Kerttu Nieminen

text: Hänen puolisonsa oli kuvanveistäjä Jussi Pohjonen, jonka kanssa hän avioitui 1946.


title: Annikki Palmén

text: Annikki Palmén, o.s. "Saarisalo" (8. elokuuta 1929 Viipuri – 23. joulukuuta 2016 Helsinki) oli suomalainen kasvitieteilijä.


title: Annikki Palmén

text: Palménin väitöskirja "Die Flora in ihrer Beziehung zur Siedlung und Siedlungsgeschichte in den südfinnischen Städten Porvoo, Loviisa und Hamina" ilmestyi 1963 ja sai paljon kiitosta. Hän oli Helsingin yliopiston kasvitieteellisen puutarhan amanuenssina ja intendentti runsaat 30 vuotta.


title: Annikki Palmén

text: Palménin puoliso oli professori Ernst Palmen vuodesta 1973.


title: Jääkäripatsas

text: Jääkäripatsas on Vaasanpuistikon päässä Vaasassa sijaitseva muistomerkki, joka on omistettu Suomen jääkäriliikkeelle. Patsaan on valanut ja suunnitellut entinen jääkärikapteeni Lauri Leppänen. Patsas paljastettiin vuonna 1958. Patsaan pronssivalu ja graniittialusta valmistettiin Helsingissä.


title: Jääkäripatsas

text: Patsaan jalustassa on teksti:


title: Jääkäripatsas

text: Jääkärien muistomerkkisäätiön toimesta järjestettiin yleinen rahankeräys vuosina 1957–1958, jonka ylijäämät annettiin Jääkärien tuki -rahastolle. Muistomerkin paljastustilaisuus pidettiin 25. helmikuuta 1958, jääkärien kotiinpaluun 40-vuotispäivänä.


title: Jääkäripatsas

text: Tilaisuuteen osallistui muun muassa tasavallan presidentti Urho Kekkonen. Patsaan mallina toimi ähtäriläinen kirjakauppias Jorma Honkaniemi.


title: Frank Waller

text: Frank Laird Waller (24. kesäkuuta 1884 Saint Paul – 29. marraskuuta 1941 Kansas City) oli yhdysvaltalainen pikajuoksija ja olympiamitalisti.


title: Frank Waller

text: Waller osallistui olympialaisiin kerran, vuonna 1904 St. Louisissa. Hän osallistui tuolloin 400 metrin juoksuun sekä 400 metrin aitajuoksuun, saavuttaen kummaltakin matkalta hopeaa.


title: Frank Waller

text: Ennätyksikseen Waller juoksi 440 jaardilla ajan 49,6 vuonna 1905 sekä 400 metrin aidoissa ajan 53,6 vuonna 1904.


title: Ramair

text: Ramair (, ICAO: RMY) oli venäläinen rahtilentoyhtiö. Vuonna 1997 perustettu yhtiö lensi tilauslentoja Tšeljabinskin lentoasemalta ja Sharjahin lentoasemalta. Se lopetti toimintansa vuonna 1999.


title: Ramair

text: Ramair käytti toimintansa aikana seuraavia viittä lentokonetta.


title: Blue (Joni Mitchellin albumi)

text: Blue on kanadalaisen Joni Mitchellin neljäs studioalbumi, joka on julkaistu vuonna 1971. Levyä on myyty yli miljoona kappaletta. Levyltä julkaistiin yksi single "Carey", joka saavutti kohtalaista suosiota.


title: Blue (Joni Mitchellin albumi)

text: Albumi nousi Yhdysvalloissa Billboard 200 -listan sijalle 15.


title: Blue (Joni Mitchellin albumi)

text: Kaikki kappaleet on säveltänyt ja sanoittanut Joni Mitchell.


title: Doris Pettersson

text: Doris Ester Maria Pettersson (22. tammikuuta 1926 Helsinki – 2005) oli suomalainen arkkitehti. Hän työskenteli eri arkkitehtitoimistoissa ja teki sen ohella paljon omia suunnitelmia.


title: Doris Pettersson

text: Pettersson kirjoitti ylioppilaaksi vuonna 1944 Nya Svenska Samskolanista ja valmistui arkkitehdiksi Teknillisestä korkeakoulusta vuonna 1953. Hän kuului Suomen arkkitehtiliittoon ja Tekniska Föreningen i Finland -järjestöön.


title: Doris Pettersson

text: Pettersson oli usean toimiston palveluksessa ja aloitti arkkitehti Olof Hanssonin toimistossa vuosina 1953–1956. Sitten hän työskenteli arkkitehti Lars Rejströmin toimistossa vuosina 1956–1958 ja arkkitehti K. R. Lindgrenillä vuosina 1958–1960, minkä jälkeen hän oli vuoteen 1971 Hilding Ekelundin toimistossa, kunnes samana vuonna palasi K. R. Lindgrenin toimistoon. Petterssonin piirustuskokoelma on Arkkitehtuurimuseossa.


Guanidinoasetaatti-N-metyylitransferaasi on entsyymi, joka katalysoi metyyliryhmän siirtoa S-adenosyylimetioniinilta glykosyamiinille. Tuotteina tässä reaktiossa muodostuu kreatiinia ja S-adenosyylihomokysteiiniä. Entsyymi on eläimille tärkeä kreatiinin biosynteesissä. Guanidinoasetaatti-N-metyylitransferaasin EC-numero on EC 2.1.1.2 ja CAS-numero 9029-75-8.


title: Guanidinoasetaatti-N-metyylitransferaasi

text: Rakenteeltaan guanidinoasetaatti-N-metyylitransferaasi on kahdesta alayksiköstä koostuva dimeeri. Ihmisen entsyymin molekyylimassa on 60 kDa. Entsyymi vaatii toimiakseen koentsyymiksi ATP-molekyylin ja magnesiumioneja. Guanidino-N-metyylitransferaasia esiintyy erityisesti maksassa, haimassa ja pienemmissä määrin munuaisissa. Entsyymin toimintaa säätelee S-adenoseyylihomokysteiinin määrä elimistössä ja tämä yhdiste on guanidinoasetaatti-N-metyylitransferaasin inhibiittori.


text: Guanidinoasetaatti-N-metyylitransferaasin puutos on hyvin harvinainen periytyvä sairaus. Oireina ovat muun muassa lihasten heikkous, kommunikaatiovaikeudet, jotka muistuttavat autismia, lihasten tick-liikkeet, kehitysvammaisuus ja epilepsian kaltaiset kohtaukset.


title: Tarja Salmio-Toiviainen

text: Tarja Inkeri Salmio-Toiviainen (7. heinäkuuta 1917 Helsinki – 15. tammikuuta 2001 Helsinki) oli suomalainen arkkitehti ja tekniikan lisensiaatti (1983). Hän erikoistui myöhemmin restaurointiin ja rakennussuojeluun.


title: Tarja Salmio-Toiviainen

text: Salmio-Toiviainen kirjoitti ylioppilaaksi Helsingin yhteislyseosta vuonna 1935 ja alkoi opiskella arkkitehtuuria Teknillisessä korkeakoulussa. Hän valmistui arkkitehdiksi 1941. Hänen diplomitöitään olivat museon ja kirjastotalon suunnitelmat Kotkaan. Hän perusti 1947 oman arkkitehtitoimiston puolisonsa Esko Toiviaisen kanssa. He sunnittelivat muun muassa Nuijamaan kirkon, Nummelan, Järvenpään, Puotilan ja Vihtijärven kappelit sekä Luhta Oy:n toimitalon, tehtaat ja asuinalueen Lahteen sekä myös sankarihauta-alueita. Useat yritykset käyttivät heitä suunnittelutöissä. Heidän tunnetuin työnsä on ollut yhdessä arkkitehti Einari Teräsvirran kanssa Helsingin Munkkiniemeen suunnittelema perheiden yhteinen Rantapolun paritalo (1953), joka on suojeltu asemakaavassa.


title: Tarja Salmio-Toiviainen

text: Salmio-Toiviainen avioitui vuonna 1940 diplomi-insinööri Esko Toiviaisen kanssa. Hänen isänsä oli OTK:n johtaja Toivo Salmio.


title: Tarja Salmio-Toiviainen

text: Salmio-Toiviaisen piirustuskokoelma on Arkkitehtuurimuseossa.


title: Mark Andre

text: Mark Andre (alk. "Marc André", s. 10. toukokuuta 1964 Pariisi) on ranskalainen, Saksassa asuva nykytaidemusiikin säveltäjä.


title: Mark Andre

text: Andre opiskeli Pariisin konservatoriossa Claude Baliffin ja Gérard Griseyn johdolla. Vuosiksi 1993–1996 hän sai stipendin Stuttgartin musiikkiakatemiaan opiskelemaan Helmut Lachenmannin johdolla ja opiskeli samalla musiikkitieteen tohtoriksi Pariisissa ja Toursissa. Vuosina 1997–2013 Andre opetti Strasbourgissa ja Frankfurtissa. Hän on opettanut myös Dresdenissä ja Darmstadtin kesäkursseilla.


title: Mark Andre

text: Andren tunnetuimpia ja palkituimpia sävellyksiä ovat "Fatal, Un-fini" I ja II sekä "Le trou noir univers, Le loin et le profond". Italialainen musiikkilehti "Classic Voice" järjesti vuonna 2016 äänestyksen parhaista 2000-luvulla sävelletyistä teoksista, vastaajina sata eurooppalaista nykymusiikin tuntijaa. Kahdeksan Mark Andren teosta sai äänestyksessä mainintoja, eniten (4) hänen sävellyksensä "durch" vuodelta 2006.


title: Mark Andre

text: Vuonna 2014 Mark Andre oli jäsenenä Suomessa järjestetyn ensimmäisen kansainvälisen Sibelius-sävellyskilpailun tuomaristossa.


title: Ivan Savin

text: Ivan Savin (, oikealta nimeltään "Ivan Ivanovitš Savolain (Savolainen)", Иван Иванович Саволаин (Саволайнен); 10. syyskuuta 1899 Odessa – 12. heinäkuuta 1927 Helsinki) oli venäläinen kirjailija ja journalisti.


title: Ivan Savin

text: Savinin isoisä oli suomalainen merimies, joka nai Odessassa paikallisen kreikkalaisnaisen. Hänen isänsä oli notaari ja äitinsä moldovalainen. Lapsuutensa Savin vietti Poltavan kuvernementin Zenkovissa. Lukion jälkeen hän osallistui valkoisten puolella Venäjän sisällissotaan. Jäätyään punaisten vangiksi Savin onnistui pakenemaan Pietariin, josta hän pääsi suomalaisten sukujuuriensa ansiosta muuttamaan isänsä kanssa Suomeen.


title: Ivan Savin

text: Savin kirjoitti runoja, proosaa ja artikkeleita, joita julkaistiin venäläisessä emigranttilehdistössä. Lahjakas, tyyliltään romanttinen kirjoittaja sai tunnustusta, ja aiheidensa perusteella häntä kutsuttiin ”valkoisen unelman runoilijaksi”. Savinin ainoa elinaikana ilmestynyt runokoelma "Ladonka" painettiin Belgradissa vuonna 1926. Kirjailija kuoli epäonnistuneeseen umpisuolenleikkaukseen.


title: Juvankoski (Oripää)

text: Juvankoski on kulmakunta ja entinen koulupiiri Oripäässä Varsinais-Suomessa.


title: Juvankoski (Oripää)

text: Kulmakunta sijaitsee Säkylänharjun ja Virttaankankaan yhtymäkohdassa Säkylän Pyhäjärveen laskevan Pyhäjoen latvoilla. Kulmakunnan liepeille jää Pyhäjoen yhtenä lähteenä oleva Myllylähde Alastaron Virttaalla.


title: Juvankoski (Oripää)

text: Historiallisesti Juvankosken kulmakunta on muodostunut Oripään kunnan Oripään ja Tanskilan kylien takamaista, jotka muodostavat Oripään kuntaan kuuluvan, Säkylän ja Loimaan (aiemmin Alastaron) kuntiin rajautuvan eksklaavin eli erillisalueen. Kulmakunnalla on toiminut Juvankosken kansakoulu, joka oli toiminnassa ainakin jo vuonna 1928 ja ainakin vielä vuonna 1966.


title: Juvankoski (Oripää)

text: Aiemmin Oripään kunnalla on ollut myös toinen, pienempi eksklaavi Pöytyän ja Yläneen kuntien alueiden väliin jäävällä Maanpään kulmakunnalla, jonka muodostamasta Maanpään koulupiiristä käytiin koulua Yläneen Rannanmäen kansakoulussa. Alue liitettiin Yläneeseen vuoden 1944 alusta. Eksklaaviin kuului ulkopalsta Oripään Latvan kylästä.


title: Juvankoski (Oripää)

text: Kulmakunnalla toimivia yhdistyksiä ovat Juvankosken pienviljelijäyhdistys sekä vuonna 1998 perustettu Juvankoski nousee, joka on kehittänyt alueen luontomatkailua.


title: The Complete Poetry of Jack London

text: The Complete Poetry of Jack London on vuonna 2009 ilmestynyt kokoomateos yhdysvaltalaisen kirjailijan Jack Londonin runoista.


title: Golan sademetsäkansallispuisto

text: Golan sademetsäkansallispuisto () on Sierra Leonen eteläosissa sijaitseva sademetsäalueen kansallispuisto. Se on perustettu vuonna 2007. Puiston pinta-ala on 750,0 neliökilometriä (vuonna 2015). Vuotuinen sademäärä on noin 2 800 millimetriä. Kansallispuisto koostuu kolmesta metsäisestä lohkosta pääosin Sierra Leonen Itäisessä maakunnassa: Golan pohjoinen, keskinen ja eteläinen osa. Vuonna 2012 sademetsäkansallispuisto nimettiin Sierra Leonen aielistaan mahdolliseksi tulevaksi maailmanperintökohteeksi.


title: Golan sademetsäkansallispuisto

text: Puisto jatkuu etelärajansa takana Liberian puolella laajemman Golan sadametsäalueena. Yhdessä niiden on suunniteltu muodostavat yli 2 000 neliökilometriä kattavan, rajan ylittävän rauhanpuiston.


title: Golan sademetsäkansallispuisto

text: Kansallispuiston alueella elää vuosien 2008–2011 arviointien mukaan ainakin 49 suurta (9 uhanalaista), 28 pientä nisäkäslajia (päästäiset ja jyrsijät) ja 34 lepakkolajia (2 uhanalaista). Suuriin nisäkkäisiin kuuluvat esimerkiksi leopardi, simpanssi, kääpiövirtahepo ja metsänorsu. Uhanalaisia leppakkolajeja ovat "Rhinolophus hillorum" (pienikokoinen hevosenkenkäyökkölaji) ja "Hipposideros marisae" (pienikokoinen kavioyökkölaji).


title: Golan sademetsäkansallispuisto

text: Alueelta on löydetty 43 sammakko- ja 13 matelijalajia. Näiden joukossa oli kaksi tieteelle uutta, taksonomisesti kryptista "Phrynobatrachus"-suvun lajia, joiden arvioitiin voivan olla pieniä (uhanalaisia) endeemisiä kantoja. Lisäksi tavattiin erittäin uhanalaista, aiemmin vain Norsunluurannikon Taïn kansallispuistosta löydettyä "Amietophrynus taiensis" -sammakkolajia. Seudun joista tavattiin 31 kalalajia, mutta osa näistä oli tieteellisesti huonosti tunnettuja. Siten uhanalaisuusluokitusta ei voitu tehdä. Perhoslajeja on yli 600. Näistä osa on tieteen huonosti tuntemia, joten aineistoa niiden uhanalaisuusluokitukseen ei ole riitävästi. Seudulta on tunnistettu äskettäin tieteellisesti uusia perhoslajeja. Golan sademetsäkansallispuiston alueelta on löydetty 140 sudenkorentojen lahkoon kuuluvaa eläinlajia. Osa lajeista on tieteelle uusia, eikä niiden uhanalaisuudesta osata vielä lausua. Vuonna 2011 kansallispuiston alueelta kuvattiin kuusi tieteellisesti uutta aito- tai hentosudenkorentojen lajia.


title: Golan sademetsäkansallispuisto

text: Golan sademetsäalueelta on tavattu yli 330 lintulajia, joista 14 on uhanalaisia, kuten ghanankalapöllö, tainkutoja ja keltapääkaljukas.


title: Golan sademetsäkansallispuisto

text: Kansallispuistossa kasvaa 970 kasvilajia, joista yli 230 on puulajeja. Kasvilajeista ainakin 21 on uhanalaista, myös puistoalueen vallitseva puulaji "Heritiera utilis".


title: Netta Hirvenkivi

text: Netta Hirvenkivi (s. 1997 Helsinki) on suomalainen näyttelijä. Hän on esiintynyt mm. Ylen tuottamissa vuoden 2014 sekä 2016 joulukalentereissa sekä Yellow Film & TV:n tuottamassa draamasarjassa Downshiftaajat.


title: Helsingin yliopiston voimistelulaitos

text: Voimistelulaitos oli yksi Keisarillisen Aleksanterin-yliopiston, sittemmin Helsingin yliopiston laitoksista. Se perustettiin vuonna 1834 ja lakkautettiin asteittain vuosina 1972–1974, kun yliopistollinen liikunnanopettajakoulutus siirrettiin Jyväskylän yliopiston liikunta- ja terveystieteiden tiedekuntaan.


title: Helsingin yliopiston voimistelulaitos

text:
Voimistelulaitoksen yliopettajina toimivat seuraavat henkilöt:
Laitoksen johtajina toimivat vastaavasti seuraavat henkilöt:
Laitoksen muuhun opettajakuntaan kuuluivat samaan aikaan seuraavien erityisalojen edustajat: kasvatusopillinen voimistelu, lääkitysvoimistelu (fysioterapia), miekkailutaito, urheilu, fysiologia ja urheilulääketiede.


title: Helsingin yliopiston voimistelulaitos

text: Perustamisestaan lähtien aina 1930-luvulle asti laitos toimi Kirahvi-korttelissa Fabianinkadun varrella Carl Ludvig Engelin suunnittelemassa rakennuksessa, joka purettiin Helsingin yliopiston päärakennuksen laajennuksen tieltä. Tämän jälkeen voimistelulaitos sai toimitiloikseen Tieteellisten seurojen talon (nykyisin Arkkitehtuurimuseo) osoitteessa Kasarmikatu 24.


title: Vatslav Vorovski

text: Vatslav Vatslavovitš Vorovski (27. lokakuuta 1871 Moskova, Venäjän keisarikunta – 10. toukokuuta 1923 Lausanne, Sveitsi) oli venäläinen vallankumouksellinen bolševikki ja yksi Neuvosto-Venäjän ensimmäisistä diplomaateista. Hänet salamurhattiin vuonna 1923 Lausannen konferenssin yhteydessä.


title: Vatslav Vorovski

text: Yläluokkaiseen insinööriperheeseen syntynyt Vorovski opiskeli nuoruudessaan Moskovan yliopistossa ja Moskovan teknillisessä valtionyliopistossa. Hänestä tuli jo opiskeluaikanaan sosialistinen aktivisti ja hän toimi vuodesta 1894 Moskovan työväenliitto -nimisessä varhaisessa sosialistisessa järjestössä. Vuonna 1897 hänet pidätettiin poliittisen toimintansa vuoksi ja vuonna 1899 hänet määrättiin kolmeksi vuodeksi sisäiseen karkotukseen Orloviin. Vuodesta 1902 hän asui maanpaossa Länsi-Euroopassa ja liittyi Venäjän sosiaalidemokraattiseen työväenpuolueeseen, jonka jakautuessa hänestä tuli bolševikkisiiven kannattaja. Vorovski kirjoitti bolševikkien "Vperjod"-, "Iskra"- ja "Pravda"-lehtiin muun muassa marxismin teoriaa käsitelleitä artikkeleita. Vorovski palasi Venäjälle vuoden 1905 vallankumoksen aikana ja oli mukana sekä julkisessa että maanalaisessa poliittisessa toiminnassa. Myöhemmin hän johti bolševikkien maanalaista organisaatiota Odessassa. Hänet vangittiin vuonna 1912, mutta hän onnistui pakenemaan Ruotsiin ja asettui asumaan Tukholmaan. Vuoden 1917 helmikuun vallankumouksen jälkeen hänet nimettiin bolševikkien keskuskomitean ulkomaantoimiston johtajaksi hänen jäädessään edelleen Tukholmaan.


title: Vatslav Vorovski

text: Lokakuun vallankumouksen jälkeen Vorovskista tehtiin Neuvosto-Venäjän virallinen Ruotsin-lähettiläs. Hän hoiti samalla suhteita myös Tanskaan ja Norjaan. Asemapaikan merkitystä lisäsi se, että Neuvosto-Venäjällä ei ollut vielä diplomaattisuhteita kovinkaan monen valtion kanssa. Palattuaan kotimaahan keväällä 1919 Vorovski oli jonkin aikaa valtion kustannusyhtymä Gosizdatin johdossa. Hän myös edusti Venäjän kommunistista puoletta Kommunistisen internationaalin toimeenpanevassa komiteassa. Vuodesta 1921 hän oli lähettiläänä Roomassa.


title: Vatslav Vorovski

text: Vorovski edusti Neuvosto-Venäjää useissa rauhanneuvotteluissa ja kansainvälisissä konferensseissa. Hän osallistui 1920 Tarton rauhanneuvotteluihin Viron kanssa ja 1922 Genovan konferenssiin sekä myötävaikutti vuoden 1922 Rapallon sopimuksen syntyyn Nevosto-Venäjän ja Saksan välille. Elokuussa 1918 Suomen kanssa käydyissä tuloksettomissa Berliinin rauhanneuvotteluissa Vorovski johti Neuvosto-Venäjän valtuuskuntaa. Hänen viimeisekseen jäi vuoden 1923 Lausannen konferenssi. Äärioikeistolainen valkoinen emigrantti Maurice Conradi salamurhasi Vorovskin Lausannessa 10. toukokuuta 1923 ampumalla häntä hotelli Cecilen ravintolassa, jossa hän oli syömässä. Vorovskin mukaan Sveitsin viranomaiset eivät olleet tosissaan yrittäneet suojella häntä, vaikka hän oli ilmoittanut saaneensa tappouhkauksia. Vaikka murhalla oli useita silminnäkijöitä, sveitsiläinen oikeus vapautti myöhemmin Conradin. Suomalaissyntyisen valkoisen kenraalin Georg Elfvengrenin on väitetty olleen myös yksi Vorovskin murhan taustavoimista.


title: Jorma Pullinen

text: Jorma Antero Pullinen (12. syyskuuta 1931 Terijoki – 26. elokuuta 2018 Hamina) oli suomalainen upseeri, joka toimi Reserviupseerikoulun johtajana ja Pohjan prikaatin komentajana.


title: Jorma Pullinen

text: Pullisen vanhemmat olivat vänrikki Paavo Pullinen ja Tyyni Kostiainen. Hänen ensimmäinen puolisonsa vuodesta 1957 oli Tuula Rinne ja toinen vuodesta 1979 Stina Öhrnberg. Hänen sisarensa oli kuvanveistäjä Laila Pullinen.


title: Jorma Pullinen

text: Pullinen tuli ylioppilaaksi Kannaksen yhteislyseosta 1951. Kadettikoulusta hän valmistui 1955 ja toimi sitten opetusupseerina  Jääkäripataljoona 4:ssä vuoteen 1956 ja Kadettikoulussa 1957–1965. Jyväskylän sotilaspiirin esikunnassa Pullinen oli toimistoupseeri 1967–1968 ja Pääesikunnan järjestelyosastolla vastaavassa tehtävässä 1968–1973. Pääesikunnan varusmiestoimiston päällikkönä hän työskenteli 1973–1974 ja YK:n Suomen pataljoonan komentajana 1973–1975. Pullinen oli Rannikkojääkäripataljoonan komentaja 1975–1977 ja puolustusministeriön YK-valvontajoukkotoimiston päällikkö 1977–1979. Pohjan Prikaatin komentajana hän toimi 1979–1981 Raimo Katonan jälkeen ja Reserviupseerikoulun johtajana 1981–1986 Veikko Linnakon jälkeen. Pullinen erosi vakinaisesta palveluksesta 1986.


title: Jorma Pullinen

text: Hänet ylennettiin vänrikiksi 1955, luutnantiksi 1956, yliluutnantiksi 1959, kapteeniksi 1961, majuriksi 1968, everstiluutnantiksi 1973 ja everstiksi 1979.


title: Howard Valentine

text: Howard Van Nostrand Valentine (14. joulukuuta 1881 New York – 25. kesäkuuta 1932 New York) oli yhdysvaltalainen pika- ja keskimatkojen juoksija sekä olympiavoittaja.


title: Howard Valentine

text: Valentine osallistui olympialaisiin kaksi kertaa, vuonna 1904 St. Louisissa sekä vuoden 1906 välikisoihin Ateenassa. Vuonna 1904 hän saavutti kultaa 4 mailin juoksun joukkuekilpailussa sekä hopeaa 800 metrin juoksussa. Tämän lisäksi hän sijoittui 1 500 metrin juoksussa seitsemänneksi sekä oli mukana 400 metrin juoksussa selviytymättä jatkoon. Vuonna 1906 hän kilpaili sekä 400 että 800 metrillä pääsemättä kummallakaan matkalla alkueristä jatkoon.


title: Howard Valentine

text: Ennätyksikseen Valentine juoksi 800 metrillä ajan 1.56,2 vuonna 1904 sekä 1500 metrillä 4.09,4 vuonna 1904.


title: Brilliant Disguise

text: Brilliant Disguise on Bruce Springsteenin kappale hänen vuoden 1987 "Tunnel of Love" -albumiltaan. Se oli ensimmäinen albumilta julkaistu single, päästen Yhdysvalloissa sijalle 5 "Billboard" Hot 100 -listalla ja ensimmäiseksi Mainstream Rock Tracks -listalla. Seuraava "Tunnel of Love" -single pääsi myös ensimmäiselle sijalle Mainstream Rock Tracks -listalla antaen Springsteenille kaksi peräkkäistä ykkössijaa kyseisellä listalla. "Brilliant Disguise" sai vähemmän kaupallista menestystä muissa maissa.


title: Brilliant Disguise

text: Kuten suuri osa "Tunnel of Love" -albumista, "Brilliant Disguise" nauhoitettiin Springsteenin Thrill Hill East -kotistudiossa vuoden 1987 tammi- ja toukokuun välisenä aikana useiden E Street Bandin jäsenten kanssa. Tällä kappaleella Springsteen soittaa useita soittimia tuettuna Roy Bittanin koskettimilla, Danny Federicin uruilla ja Max Weinbergin rummuilla.


title: Gametofyytti

text: Gametofyytti on kasvien sukupolvenvuorottelussa itiöstä kehittyvä monisoluinen, haploidi vaihe, joka tuottaa sukusoluja eli gameetteja mitoosilla. Hedelmöityneistä sukusoluista voi edelleen kehittyä diploidi sporofyytti, joka tuottaa itiöitä meioosin avulla. Heterosporisilla lajeilla on erilliset naaras- ja koirasgametofyytit, jotka kykenevät tuottamaan vain munasoluja tai siittiöitä. Homosporisilla lajeilla on vain yhdenlaisia gametofyyttejä, jotka voivat tuottaa sekä munasoluja että siittiöitä.


title: Gametofyytti

text: Kasvikunnan evoluutiossa gametofyytin koko on pienentynyt. Vanhemmissa kehityslinjoissa, kuten sammalissa ja sanikkaisissa, gametofyytit ovat näkyviä alkeisvarsikoita tai muodostavat näkyvän kasvin. Siemenkasvien gametofyytit ovat siitepölyhiukkasen tai siemenen sisään surkastuneita mikroskooppisen pieniä rakenteita, eikä niissä ole fotosyntetoivaa solukkoa.


title: William Onyeabor

text: William Onyeabor (26. maaliskuuta 1946 Enugu, Nigeria – 16. tammikuuta 2017 Enugu, Nigeria) oli nigerialainen electro funk -muusikko ja liikemies. Häntä on kuvattu electro funkin uranuurtajaksi. Onyeabor oli suosittu kotimaassaan Nigeriassa ja funk-piireissä 1970- ja 1980-luvuilla, mutta saavutti suurempaa maailmanlaajuista tunnettavuutta vasta vuonna 2013 julkaistun kokoelman "Who Is William Onyeabor?" myötä. Sittemmin David Byrne yhtyeineen on esittänyt hänen kappaleitaan tribuuttikonserteissa.


title: Veikko Linnakko

text: Veikko Aukusti Linnakko (7. joulukuuta 1921 Inkeroinen – 2. kesäkuuta 1997) oli suomalainen upseeri, joka toimi Savon prikaatin komentajana ja Reserviupseerikoulun johtajana.


title: Veikko Linnakko

text: Linnakon vanhemmat olivat Kalle Lindström ja Elsa Tökkäri. Hänen puolisonsa vuodesta 1948 oli Vappu Miettinen (er. 1981).


title: Veikko Linnakko

text: Linnakko tuli ylioppilaaksi Inkeroisen yhteiskoulusta 1942. Talvisodassa hän toimi Erillinen pataljoona 22:n Laatokan ilmapuolustuksessa 1940, jatkosodassa nuorempana upseerina Jalkaväkirykmentti 25:ssä ja Jalkaväkirykmentti 56:ssä. Hän haavoittui Loimolassa 1944 eli samana vuonna, jolloin hän valmistui Kadettikoulusta.


title: Veikko Linnakko

text: Linnakko toimi jatkosodan jälkeen ensin nuorempana upseerina Jääkäripataljoona 2:ssa 1945 ja Jalkaväkirykmentti 8:ssa vuodesta 1946, sitten vuodesta 1950 3. divisioonan esikunnan toimistoupseerina, komppanianpäällikkönä ja koulutusupseerina 5. prikaatissa–Karjalan prikaatissa 1953–1957 ja Pääesikunnan koulutusosaston toimistoupseerina vuodesta 1959. Reserviupseerikoulun toimistopäällikkönä hän työskenteli 1963, Taistelukoulun opettajana vuodesta 1964, Keski-Suomen sotilasläänin esikunnan koulutustoimiston päällikkönä vuodesta 1966 ja Hämeen jääkäripatalojoonan komentajana vuodesta 1970. Pääesikunnan jalkaväkitoimiston päällikkö Linnakko oli vuonna 1973, Savon prikaatin komentaja 1973–1975 ja Rerviupseerikoulun johtaja 1975–1981 Pentti Lehtosen jälkeen. Hän erosi vakinaisesta palveluksesta 1981.


title: Veikko Linnakko

text: Linnakko ylennettiin vänrikiksi 1942, luutnantiksi 1944, kapteeniksi 1951, majuriksi 1960, everstiluutnantiksi 1966 ja everstiksi 1973.


title: Remex

text: Remex (, ICAO: RXM) oli venäläinen lentoyhtiö. Sen kotikenttä oli Moskovan Ramenskojen lentoasema. Yhtiö perustettiin vuonna 1994 nimellä Skytrump Aviation. Nimi vaihdettiin vuonna 1997.


title: Remex

text: Remex lensi enimmäkseen rahtilentoja, mutta vuokrasi myös kaksi matkustajakonetta tilauslentoja varten. Se lopetti toimintansa vuoden 2000 loppupuolella.


title: Remex

text: Remex käytti toimintansa aikana seuraavia kuutta lentokonetta.


title: Georg Friedrich Haas

text: Georg Friedrich Haas (s. 16. elokuuta 1953 Graz, Itävalta) on itävaltalainen nykymusiikin säveltäjä. Vuodesta 2013 hän on toiminut Columbian yliopiston sävellyksen professorina New Yorkissa.


title: Georg Friedrich Haas

text: Haas opiskeli säveltämistä Gösta Neuwirthin ja Iván Erődin sekä pianonsoittoa Doris Wolfin johdolla Grazin musiikkikorkeakoulussa. Opintojensa jälkeen hän on toiminut oppilaitoksessaan opettajana. Hän on suorittanut jatko-opintoja Wienissä, Darmstadtin kesäkursseilla ja Pariisin IRCAMissa.


title: Georg Friedrich Haas

text: Haasin sävellystyyliä mikrointervalleineen ja hitaasti muuttuvine sointiväreineen on verrattu György Ligetiin. Italialainen musiikkilehti "Classic Voice" järjesti vuonna 2016 äänestyksen parhaista 2000-luvulla sävelletyistä teoksista, vastaajina sata eurooppalaista nykymusiikin tuntijaa. Eniten ääniä sai Haasin orkesteriteos "In Vain" vuodelta 2000. Myös 11 muuta Haasin teosta sai ääniä, yhteensä enemmän kuin kukaan muu säveltäjä.


title: Rus (lentoyhtiö)

text: Rus (, ICAO: RUR) oli venäläinen lentoyhtiö. Vuonna 1999 perustetun yhtiön kotikenttä oli Moskovan Vnukovon lentoasema. Aluksi se kuljetti vain rahtia, mutta vuokrasi vuonna 2000 yhden Tu-154M-koneen tilauslentoja varten ja osti vielä samana vuonna myös Tu-134A-koneen.


title: Rus (lentoyhtiö)

text: 14. heinäkuuta 2001 Rusin Il-76TD syöksyi maahan yrittäessään lentoonlähtöä. Syiksi todettiin ylikuorma ja lentäjän virhe, ja onnettomuuden seurauksena yhtiön toimilupa peruttiin vielä samana vuonna.


title: Rus (lentoyhtiö)

text: Rus käytti toimintansa aikana seuraavia 11 lentokonetta.


title: Saaninkosken ruukki

text: Saaninkosken ruukki sijaitsi Pihtiputaalta Saaninjoen Saaninkoskessa ja se oli toiminnassa 1845–1870. Ruukin perusti uusikaarlepyyläinen kauppias Gustaf Adolf Lindqvist ja siihen kuului harkkohytti, kankivasarapaja ja ahjo. Ruukki sai toimintaprivilegionsa vuonna 1845 mutta se rakennettiin nähtävästi jo 1841–1842. Ruukin käyttämä järvimalmi tuli Saaninjärvestä, Elämäjärvestä ja Alvajärvestä.


title: Saaninkosken ruukki

text: Ruukin harkkohytti ja pato uudistettiin vuonna 1855 ja se toimi 1855–1863 Padasjoella sijainneen Vierun ruukin apuruukkina toimittaen sinne harkkorautaa. Harkkohytti lopetti toimintansa 1870 ja se purettiin 1873. Ruukin entisessä kankivasarapajassa toimi vielä jonkin aikaa ruukin lakkauttamisen jälkeen tamppilaitos ja pärehöylä.


title: Saaninkosken ruukki

text: Ruukin rakennukset ja rakenteet ovat lähes kokonaan hävinneet. Saaninjoen keskellä olevassa saaressa on jäänteitä ruukin padosta ja ruukin tullijauhomylly on edelleen jäljellä Saaninkosken etelärannalla.


title: Outamba-Kilimin kansallispuisto

text: Outamba-Kilimin kansallispuisto () on Sierra Leonen pohjoisosassa sijaitseva kansallispuisto. Se on perustettu vuonna 1995. Puiston pinta-ala on 1 109,0 neliökilometriä (vuonna 2015). Kansallispuisto koostuu kahdesta erillisestä puistoalueesta: itäisemmästä Outambasta (741,0 km; toisen lähteen mukaan 738,15 km) ja läntisemmästä Kilimistä (368,0 km tai 388,5 km). Kansallispuiston Kimilin osa sijaitsee linnuntietä noin 150 kilometriä pääkaupunki Freetownista koilliseen. Maanteitse matka Makenin kautta kansallispuistoon on lähes kaksinkertainen. Puiston molemmat osat rajoittuvat pohjoisessa Guineaan. Kansallispuiston osien välissä sijaitsee ei-suojeltua maata ja pienempi, nimellä "Kuru Hills" tunnettu metsänsuojelualue.


title: Outamba-Kilimin kansallispuisto

text: Kansallispuiston osista Outamba on maastoltaan vaihtelevampi, ja sisältää mäkiä, ruohikkoa, tulvatasankoja ja sademetsiä sekä jokia. Kilimin alue on paljon avoimempi ja tasaisempi. Kansallispuiston päätoimipisteen luona on Little Scarcies -joen varrella sijaitsevia yksinkertaisia vuokramökkejä. Sieltä voi palkata oppaita norsujen löytämiseksi, avuksi lintutorneilla vierailuun tai melontaan jokea pitkin virtahepoja etsien. Kansallispuiston lajistoon kuuluvat suurista nisäkkäistä esimerkiksi kuuluvat esimerkiksi simpanssi, gueretsat, "Cercocebus atys" (eräs mangabeihin kuuluva häntäapinalaji), virtahepo, kääpiövirtahepo, bongo, kafferipuhveli, pahkasika ja metsänorsu.


title: Yläsäiniön naulatehdas

text: Yläsäiniön naulatehdas oli Viipurin maalaiskunnan Yläsäiniön kylässä Säiniönjoen kosken Luurinmäellä vuosina 1874–1885 toiminut manufaktuuripaja. Naulatehtaan perustaja nimineuvos August Collet myi sen pian rakentamisen jälkeen viipurilaiselle kauppiaalle Vasili Neustrojeville ja tämän kuoltua 1880 tehdas myytiin huutokaupalla viipurilaiselle porvarille Luka Petroville.


title: Yläsäiniön naulatehdas

text: Tehtaassa oli vuonna 1881 kahdeksan naulakonetta joilla valmistettiin rauta- ja messinkinupinauloja sekä kenkänauloja. Tehtaan voimanlähteenä oli vesiratas. Naulat vietiin pääasiassa Venäjän markkinoille, mutta tehdas jouduttiin sulkemaan elokuussa 1885, kun tulliton naulojen vienti Venäjälle päättyi.


title: Nikolai Tšaikovski

text: Nikolai Vasiljevitš Tšaikovski (7. tammikuuta 1851 Vjatka, Venäjän keisarikunta – 30. huhtikuuta 1926 Lontoo, Iso-Britannia) oli venäläinen poliittinen aktivisti. Hän vaikutti nuoruudessaan 1870-luvun alussa maanalaisessa narodnikkiliikkeessä ja myöhemmin sosialistivallankumouksellisen puolueen maltillisella siivellä. Venäjän sisällissodan aikana hän kuului näkyviin valkoisten tukijoihin ja johti 1918–1919 Arkangeliin perustettua valkoista hallitusta.


title: Nikolai Tšaikovski

text: Aatelisperheeseen syntynyt Tšaikovski valmistui Pietarin yliopiston fyysis-matemaattisesta tiedekunnasta vuonna 1872. Hän kuului vuodesta 1869 Tšaikovskin piirinä ("Tšaikovtsy") tunnettuun, lähinnä opiskelijoista muodostuneeseen vallankumoukselliseen opintopiiriin, joka levitti kiellettyä vapaamielistä kirjallisuutta ja agitoi työläisten keskuudessa. Tšaikovskin piiri vastusti Sergei Netšajevin väkivaltaista vallankumouksellisuutta. Tšaikovski ei ollut ryhmän perustaja eikä johtaja, mutta piiri jäi silti historiaan hänen mukaansa nimettynä, sillä hän vaikutti keskeisesti sen omaksumaan linjaan. Tšaikovski oli varsinkin 1870-luvun alussa vaikutusvaltainen nuorten narodnikkien liikkeessä, mutta hän muutti vuonna 1874 Yhdysvaltojen Kansasiin, jossa kuului jonkin aikaa venäläisten emigranttien muodostamaan ”jumalallisen ihmisyyden” ("bogotšelovetšestvo") kristilliseen lahkoon. Vuodesta 1879 hän asui Ranskassa ja Englannissa. Hän oli perustamassa ”Venäjän vapaan lehdistön rahastoa”.


title: Nikolai Tšaikovski

text: Tšaikovski liittyi 1904 entisten narodnikkien perustamaan Sosialistivallankumoukselliseen puolueeseen. Hän oli vuonna 1905 puolueensa maanalaisen organisaation ja suomalaisten aktivistien kanssa mukana järjestämässä aseiden salakuljetusta Venäjälle "SS John Grafton" -aluksella. Tšaikovski palasi vuonna 1907 Venäjälle, jossa hänet vangittiin, mutta vapautettiin myöhemmin oikeuden päätöksellä. Hän siirtyi sosialistivallankumouksellisista erkaantuneeseen kansansosialistien puolueeseen, jonka keskusjohtoon hän myöhemmin kuului. Vuoden 1917 helmikuun vallankumouksen jälkeen Tšaikovski oli kansansosialistien edustajana Pietarin neuvoston toimeenpanevassa komiteassa, Pietarin kaupunginduumassa, väliaikaisen hallituksen kutsumassa demokraattisessa neuvottelukokouksessa, esiparlamentissa ja perustuslakia säätävässä kansalliskokouksessa.


title: Nikolai Tšaikovski

text: Lokakuun vallankumouksen jälkeen Tšaikovski suuntasi taistelunsa ensisijaisesti bolševismia vastaan. Hän johti ”Perustuslakia säätävän kansalliskokouksen suojelun liittoa” ja oli perustamassa keväällä 1918 ”Venäjän uudestisyntymisen liittoa” ("Sojuz vozroždenija Rossi"), joka oli keskustavasemmistolaisia puolueita yhteen koonnut antibolševistinen järjestö. Kun brittiläiset interventiojoukot valtasivat elokuussa 1918 maihinnousulla Arkangelin Jäämeren rannikolla, Tšaikovski asetettiin sinne perustetun valkoisen hallituksen johtoon. Hän johti brittijoukkojen tukeen nojannutta niin sanottua Pohjoista oblastia, kunnes matkusti tammikuussa 1919 Pariisiin liittyäkseen valkoisten venäläisten poliittiseen neuvottelukuntaan. Hänet valittiin poissaolevana myös Ufassa perustettuun valkoiseen direktoriohallitukseen. Arkangelin hallituksen kukistuttua helmikuussa 1920 Tšaikovski oli vielä vähän aikaa Anton Denikinin valkoisen armeijan tueksi perustetun ”etelävenäläisen hallituksen” jäsenenä, mutta eli sen jälkeen viimeiset vuotensa maanpaossa. Bolševikkihallinto julisti hänet 1920 kansanviholliseksi. Tšaikovski johti vuosina 1920–1923 Ranskasta käsin ”Toimintakeskukseksi” kutsuttua vastavallankumouksellista taistelujärjestöä. Vuodesta 1925 hän asui Englannissa.


Läntisen alueen niemimaan kansallispuisto () on Sierra Leonen Läntisellä alueella, aivan pääkaupunki Freetownin eteläpuolella sijaitseva kansallispuisto. Se on perustettu vuonna 2013. Puiston pinta-ala on 176,88 neliökilometriä (toisen lähteen mukaan 183,37 km). Kansallispuisto on nimetty Sierra Leonen aielistaan mahdollisena tulevina maailmanperintökohteena.


title: Läntisen alueen niemimaan kansallispuisto

text: Kansallispuisto kattaa "Leijonan vuoristo"na tunnetun metsäisen alueen Läntisen alueen niemimaalla. Vuoriston korkein huippu kohoaa 971 metriä merenpinnan yläpuolelle. Metsästä yhä 60 prosenttia on luonnontilassa, ja eläimistö on monipuolinen suojelualueen uloittuessa lännessä Atlantin valtameren rannikolle. Kansallispuisto on yksi Sierra Leonen kahdeksasta biodiversiteetin keskeisimmästä alueesta (hot spot), ja sen kuvataan sisältävän 80–90 % maansa maa-alueen biodiversiteetistä.


text: Kansallispuiston suuria nisäkkäitä ovat muun muassa guineansimpanssi ("Pan troglodytes verus", simpanssin alalaji), piliocolobus-suvun apinoita (guineanruostegueretsa), läntinen musta-valkea colobus ("Colobus polykomos"), "Cercocebus atys" (eräs mangabeihin kuuluva häntäapinalaji), dianamarakatti, leopardi, jentinkinsukeltaja-antilooppi ("Cephalophus jentinki"), mustasukeltaja-antilooppi, kääpiöfilantomba ("Philantomba maxwellii"). Läntisen alueen niemimaan kansallispuistossa on havaittu ainakin 316 lintulajia. Joukossa on uhanalaisia tai lähesuhanalaisiakin lajeja kuten keltasukasnokka ja keltapääkaljukas, joka on löydetty uudelleen alueelta. Uhanalaisiin endeemisiin eläinlajeihin kuuluva sammakkolaji ("Cardioglosus aureolli") esiintyy myös niemimaalla.


text: Kansallispuiston alueella toimii orvoksi jääneiden tai kaltoin kohdeltujen simpanssien kotouttamiseen keskittynyt, vuonna 1995 perustettu Tacugaman simpanssien suojelutila ().


title: Journey (videopeli)

text: Journey on Thatgamecompany-pelitalon kehittämä ja Sony Computer Entertainmentin julkaisema indie-videopeli PlayStation 3 -pelikonsolille. Peli julkaistiin 13. maaliskuuta 2012 PlayStation Network -palvelussa. "Journeyssa" pelaaja ohjaa viittaan pukeutunutta hahmoa matkalla suuren aavikon halki kohti kaukaisuudessa näkyvää vuorta. Pelissä on mahdollista kohdata toisia pelaajia ja auttaa heitä, mutta ei nähdä heidän nimiään tai kommunikoida heidän kanssaan puhumalla tai kirjoittamalla. Ainoa pelaajien välinen kommunikointitapa on yhden napin painalluksella syntyvä musikaalinen sävel, joka myös muuntaa matkan varrelta löytyviä kankaanpaloja kirkkaan punaiseksi. Pelattavalla hahmolla on yllään pitkä huivi, joka latautuu pelaajan lähestyessä ilmassa leijuvia kankaanpaloja ja antaa pelaajalle väliaikaisesti kyvyn liitää ilman halki. Pelin kehittäjien tavoitteena oli herättää pelaajassa hämmästyksen ja pienuuden tunteita ja luoda tunnesiteitä toisilleen tuntemattomien pelaajien välille. Pelin musiikin on säveltänyt Austin Wintory ja se reagoi dynaamisesti pelaajan tekoihin.


title: Journey (videopeli)

text: Kriitikot ylistivät pelin visuaalista ja musiikillista puolta ja sitä, kuinka pelin pelaaminen tuntemattoman ihmisen kanssa onnistui synnyttämään toveruuden tunteen. Monet videopeliarvostelijat kutsuivat peliä liikuttavaksi ja tunteelliseksi kokemukseksi ja ovat sittemmin nimenneet sen yhdeksi kaikkien aikojen parhaista videopeleistä. "Journey" voitti useita "vuoden peli" -palkintoja ja sai useita muita palkintoja ja ehdokkuuksia, mukaan luettuna parhaan visuaaliseen mediaan tehdyn musiikin palkinnon vuoden 2013 Grammy-palkintogaalassa. Peli julkaistiin Thatgamecompanyn kaksi edellistä peliä sisältävässä "Collector's Edition" -kokoelmassa 28. elokuuta 2012. Pelin digitaalinen versio julkaistiin PlayStation 4:lle 21. heinäkuuta 2015 ja fyysinen versio 2. lokakuuta 2015.


title: Journey (videopeli)

text: "Journeyssa" pelaaja ottaa aavikon läpi matkaavan, viittaan pukeutuneen hahmon roolin. Pelin alussa pelaaja näkee hiekassa istuvan hahmon ja kaukaisuudessa siintävän korkean vuoren. Tämä vuori on pelin lopullinen päämäärä ja sille vievä reitti jakautuu useisiin osiin joiden läpi pelaaja matkustaa. Pelaaja voi kävellä näiden tasojen läpi ja liikuttaa hahmon takana seuraavaa kameraa peliohjaimen tatilla tai kääntämällä liiketunnistuksen sisältävää peliohjainta. Pelaaja voi hypätä painamalla yhtä näppäintä ja päästää ilmoille laulumaisen sävelen tai huudon painamalla toista. Sävelen pituus ja voimakkuus riippuvat siitä kuinka kauan näppäintä on pidetty pohjassa ja sävel pysyy aina vireessä taustamusiikin kanssa. Nämä pelin ohjausmekanismit näytetään pelin alussa kuvina eikä pelaajalle esitetä varsinaisen pelin aikana yhtäkään puhuttua tai kirjoitettua sanaa.


title: Journey (videopeli)

text: Viittaan pukeutuneella hahmolla on yllään taianomainen huivi jonka avulla pelaaja voi lentää rajallisen ajan; lentäminen kuluttaa huivin latausta joka näkyy pelaajalle huivissa hohtavina riimukirjaimina. Huivin riimut latautuvat hahmon kävellessä ja useilla muilla tavoilla.Huivi on pelin alussa lyhyt, mutta peliympäristöistä löytyvien hohtavien symbolien koskettaminen pidentää huivia ja sen latausta, mikä antaa pelaajan lentää pidempiä aikoja. Pelimaailmasta löytyy pitkiä, harmaita kankaanpalasia jotka pelaaja voi muuntaa kirkkaanpunaisiksi laulamalla niiden lähellä. Tällä voi olla erilaisia vaikutuksia: se voi vapauttaa kankaanpalasia, muodostaa kankaasta siltoja tai nostaa pelaajan ilmaan. Tämä taas mahdollistaa pelaajan etenemisen tasojen läpi aiemmin suljettujen ovien läpi kulkemalla tai tavoittamattomissa olleiden alueiden saavuttamisella. Pelihahmolla ei ole näkyviä käsiä joiden avulla hän voisi vaikuttaa pelimaailmaan. Matkan varrella pelaaja kohtaa kankaasta tehtyjä lentäviä olentoja joista jotkut auttavat pelaajaa etenemään. Myöhemmillä tasoilla pelaaja kohtaa vihamielisiä, kivisiä olentoja jotka pelaajan huomatessaan repivät irti kappaleita pelihahmon huivista.


title: Journey (videopeli)

text: Pelaaja voi kullakin tasolla ollessaan tavata toisen pelaajan joka on väliaikaisesti yhdistetty heidän peliinsä. Pelaajien lähestyessä toisiaan heidän huivinsa latautuvat. Pelaajat eivät voi kommunikoida toistensa kanssa muutoin kuin laulamalla. Pelaajat voivat auttaa toisiaan harmaita kankaanpalasia punaisiksi ja näyttämällä tietä eteenpäin, mutta he eivät voi estää toistensa etenemistä eikä toisen pelaajan auttaminen ole missään vaiheessa vaatimus pelissä etenemiselle. Kun kaksi pelaajaa etenevät pelissä tason loppuun samaan aikaan, he siirtyvät seuraavalle tasolle yhdessä. Muussa tapauksessa he tapaavat uusia pelaajia siirtyessään eteenpäin. Vaikka kaikki pelihahmot näyttävät pääpiirteittäin samoilta eikä heillä ole sukupuolta tai muita helposti tunnustettavia ominaispiirteitä, pelaajat voi erottaa toisistaan heidän pelihahmojensa kaapuihin kirjailluista symboleista. Nämä symbolit näkyvät myös pelihahmojen yläpuolella heidän laulaessaan. Pelin pelaaminen alusta loppuun kestää noin kahdesta kolmeen tuntia.


title: Journey (videopeli)

text: "Journey "kertoo tarinansa pelaamisen ja välianimaatioiden avulla. Pelaajan hahmo aloittaa matkansa hiekkadyyniltä loputtomalta vaikuttavalla hiekka-aavikolla. Kaukaisuudessa siintää suuri, pahaenteinen vuori jonka huipulla on hohtava halkeama. Hahmon lähestyessä vuorta hän löytää aikanaan kukoistaneen sivilisaation jäänteitä joita hiekka on kuluttanut. Raunioituneiden alueiden seassa on kiviä joiden äärellä pelaajan hahmo lepää; nämä kivet antavat hänelle näyn jossa hän tapaa suuremman, valkoiseen viittaan pukeutuneen hahmon pyöreässä huoneessa jonka kaiverretut seinät kuvaavat sivilisaation nousun ja tuhon ja peilaavat pelaajan matkaa raunioiden läpi. Pelaajan tulee myös vältellä kaupungin raunioita partioivia muinaisia sotakoneita, jotka ovat jäänteitä sivilisaation lopettaneesta sodasta.


title: Journey (videopeli)

text: Pelaajan matka jatkuu syvemmälle vuoren juurella sijaitsevan kaupungin raunioihin. Selvittyään vuoren juurelle hahmo alkaa kiivetä sen huipulle mutta kylmenevä sää, syvä lumi ja kova tuuli vaikeuttavat matkaa. Vuorenhuipun hohtava halkeama on vielä kohtalaisen matkan päässä mutta hahmo lyyhistyy voimattomana lumeen. Kuusi valkoviittaista hahmoa näyttäytyvät pelaajahahmolle ja antavat hänelle voimia nousta vuoren huipulle. Pelaaja kävelee halkeaman lävitse näytön täyttyessä valolla. Peli näyttää pelaajalle lopputekstit ja välianimaation, jossa vuorenhuipun halkeamasta liikkeelle lähtevä tähdenlento matkaa pelaajan kulkeman reitin jonka varrella näkyy vilauksia muista vuorelle matkaavista hahmoista. Lopulta tähdenlento päätyy hiekkadyynille jolta peli alkoi ja pelaajalle annetaan mahdollisuus aloittaa peli uudelleen. Lopputekstien päätyttyä pelaajalle näytetään niiden hahmojen PlayStation Network -nimet jotka osallistuivat hänen matkaansa vuorelle.


title: Journey (videopeli)

text: "Journey" oli viimeinen Thatgamecompanyn ja Sonyn väliseen kolmen pelin sopimukseen lukeutuvista peleistä. Ensimmäinen peli oli "Flow" ja toinen "Flower". "Journeyn" kehitys alkoi vuonna 2009 "Flowerin" julkaisun jälkeen. Pelin kahdeksantoistahenkinen kehitysryhmä koostui enimmäkseen yhtiön edellisen pelin kehittäjistä; toinen yhtiön perustajista – Jenova Chen – toimi luovana johtajana ja Nick Clark pääsuunnittelijana. Edellisten pelien tuottajana toiminut Herb Santiago päätti keskittyä rooliinsa yhtiön johtajana ja hänen tilalleen tuottajaksi valittiin Rober Hunicke.


title: Journey (videopeli)

text: Kehityksen alkaessa Sony odotti pelin valmistuvan noin vuodessa, mutta kehitys vei lopulta yli kolme vuotta. Thatgamecompany odotti alusta alkaen tarvitsevansa lisäaikaa ja Hunicken mukaan studio uskoi odotusten pelin valmistumisesta vuoden aikana olleen epärealistinen. Kehitys vei lopulta jopa kauemmin kuin he odottivat, sillä kehitysryhmän oli vaikea päättää mitkä ideat päätyisivät peliin ja mitkä pitäisi jättää pois. Ryhmän jäsenten välillä oli myös kommunikaatio-ongelmia. Kehityksen aikana ryhmä kasvoi seitsemästä henkilöstä kahdeksaantoista. Sonyn myöntämän lisäajan päätyttyä toisen kehitysvuoden lopulla peli ei synnyttänyt pelaajissa niitä tunteita joita kehitysryhmä tavoitteli. Sony suostui pidentämään aikarajaa vielä vuodella mutta pelin kehitys venyi tämänkin yli.


title: Journey (videopeli)

text: Projektin aiheuttama stressin vuoksi kehitysryhmä tunsi ettei yhtiöllä ollut tarpeeksi aikaa ja rahaa kaikkien haluttujen ominaisuuksien toteuttamiseen, mikä taas aiheutti lisäpaineita ja johti riitoihin pelin suunnittelusta. Kehittäjät päättivät vähentää ylityötunteja välttääkseen loppuunpalamisen vaikka tämä johtikin pelin viivästymiseen entisestään ja vaaransi yhtiön vakavaraisuuden projektin loppuvaiheessa. Vuoden 2013 D.I.C.E Awards -konferensissa Chen myönsi että yhtiö oli ajautunut vararikkoon projektin viimeisinä kuukausina ja että jotkut kehittäjistä olivat työskennelleet palkatta tuona aikana. Hunicke sanoi pelin viimeistelyyn johtaneen ratkaisun olleen jännitteistä ja pelistä karsituista ideoista irti päästäminen ja muiden kehitysryhmän jäsenten kohteleminen ystävällisesti.


title: Journey (videopeli)

text: Pelin tarkoituksena on saada pelaaja tuntemaan itsensä pieneksi ja aiheuttaa hämmästystä pelin ympäristön suhteen. Chenin suunnittelema perusajatus oli luoda peli joka siirtyisi useimmille videopeleille tyypillisen voittomentaliteetin tuolle puolen. Kehitysryhmä loi ensin "Dragon"-nimisen prototyypin jossa pelaajat yrittivät houkutella suurta hirviötä pois muiden pelaajien kintereiltä mutta se päätettiin lopulta hylätä kun kävi ilmi, että pelaajien oli helppo olla välittämättä toisistaan ja keskittyä vain omiin tavoitteisiinsa.


title: Journey (videopeli)

text: Kehittäjät suunnittelivat pelin kuten olisivat suunnitelleet japanilaisen puutarhan, pyrkimällä poistamaan pelistä kaikki elementit jotka olivat ristiriidassa toistensa kanssa jotta kaikki kehittäjän haluamat tunteet pääsisivät lävitse. Tämän minimalismin tarkoituksena on saada peli tuntumaan intuitiiviselta jotta pelaaja voi tutkia ja ihmetellä pelimaailmaa ilman suoria ohjeita. Pelin tarina on suunniteltu seuraamaan Joseph Campbellin monomyyttiteorian juonirakennetta vahvistaakseen pelaajien tunnesidettä heidän matkustaessaan yhdessä. D.I.C.E.-puheessaan Chen mainitsi että kolme kahdestakymmenestäviidestä peliä testanneesta itki läpäistyään pelin.


title: Journey (videopeli)

text: "Journeyn" moninpeliosa suunniteltiin kannustamaan pelaajien välistä yhteistyötä kuitenkaan pakottamatta sitä ja sallimatta kilpailua. Tarkoituksena on antaa pelaajille mahdollisuus tuntea yhteys toisiinsa pelimaailman tutkimisen kautta sen sijaan että he puhuisivat toisilleen tai taistelisivat toisiaan vastaan. Suunnitelmana oli "luoda peli jossa pelaajat tuntevat yhteyden toisiinsa ja joka näyttää heidän ihmisyytensä positiivisen puolen." Kehittäjien mielestä liiallinen määrä pelielementtejä kuten lisätavoitteita tai tehtäviä olisi haitannut keskittymistä toisesta pelaajasta välittämiseen, sillä pelaajat olisivat keskittyneet noihin tehtäviin toisen pelaajan sijaan. Heidän mielestään pelaajien kommunikointi tekstin tai äänen välityksellä tai käyttäjänimien näyttäminen olisi antanut pelaajien tuoda ennakkoluulonsa ja asenteensa esiin, mikä olisi voinut estää toiseen pelaajaan samaistumisen.


title: Journey (videopeli)

text: Peli julkaistiin 13. maaliskuuta 2012 PlayStation Networkissä. Pelin mukaan teemoitettu PlayStation Home Games Space eli pelitila julkaistiin 14. maaliskuuta 2012. "Collector's Edition" -pelikokoelma julkaistiin vähittäismyyntiin 28. elokuuta 2012. "Journeyn" lisäksi pelikokoelmaan kuuluvat muun muassa pelistudion aikaisemman pelit "Flow" ja "Flower", lyhytdokumentti "Journeyn" tekemisestä, kehittäjien selostama läpipeluu kustakin pelistä, konseptikuvitusta, kuvankaappauksia ja kaikkien pelien ääniraidat. Syyskuussa 2012 Sony ja Thatgamecompany julkaisivat kovakantisen kirjan nimeltä "The Art of Journey". Kirja sisältää pelin ulkoasusuunnittelija Matt Navan peliä varten luomia teoksia konseptitaiteesta peliin lopullisesti päätyneisiin grafiikoihin.


title: Journey (videopeli)

text: "Journeyn" PlayStation 4 -versio julkaistiin PlayStation Networkin kautta 21. heinäkuuta 2015. Pelin porttasi Iso-Britannialainen pelistudio Tricky Pixels ja pelin digitaalisen PlayStation 3 -version omistaneet saivat ladata uuden version ilmaiseksi. PlayStation 4 -versio toimii 1080p-resoluutiolla ja sen kuvanopeus on 60 kuvaa sekunnissa, mikä on parannus alkuperäisen PlayStation 3 -version 720p-resoluutiosta ja 30 kuvaa sekunnissa -kuvanopeudesta. PlayStation 4 -versio paransi myös anisotrooppista suodatusta ja lisäsi peliin tarkemmat ja vähemmän kuvanpakkausta käyttävät tekstuurit. Tricky Pixelsin mukaan pelin PlayStation 3 -versio oli "PS3:n Cell/SPU-ohjelmoinnin mestariteos" ja pelin porttaaminen PlayStation 4:lle oli "valtava tekninen haaste".


title: Journey (videopeli)

text: "Journeyn" musiikin sävelsi ja sovitti Austin Wintory joka työskenteli aikaisemmin Thatgamecompanyn kanssa "Flown" soundtrackin parissa. Wintory työskenteli läheisessä yhteistyössä sekä äänisuunnittelija Steve Johnsonin että pelin ohjelmoijien kanssa jotta musiikki nivoutuisi reaaliaikaisesti pelaajan toimintaan ja pelihahmon lähellä olevien pelimaailman esineiden äänitehosteisiin. Johnsonin mielestä lyhyet, luuppaavat musiikkikappaleet eivät riittäisi ja hän halusi luoda muuttuvaa musiikkia jolla tästä huolimatta oli tunnekaari. Jenova Chen tapasi Wintoryn pelin kehityksen alkuvaiheessa ja kuvaili hänelle oman näkemyksensä projektista. Wintory lähti tapaamisesta ja sävelsi ja nauhoitti pelin pääasiallisen selloteeman samana iltana. Hän työskenteli pelin musiikin parissa seuraavan kolmen vuoden ajan ja kokeili ja hylkäsi tänä aikana useita ideoita. Pelin orkestraatiot suoritti makedonialainen Macedonia Radio Symphonic Orchestra.


title: Journey (videopeli)

text: Toisin kuin useissa peleissä joissa eri kappaleilla on erilaisia teemoja eri hahmoille tai alueille, Wintory pohjasi kaikki kappaleet yhteen teemaan joka merkitsi pelaajaa ja hänen matkaansa. Sellosoolot ovat erityisesti pelaajaa symboloivia. Wintory kuvailee musiikkia "suureksi sellokonsertiksi jossa pelaaja on solisti ja loput intstrumentit esittävät ympäröivää maailmaa", vaikkakin hänen mukaansa musiikki ei elektronisista vaikutteista johtuen ole orkestraalista. Sello aloittaa pelin "elektroniseen ääneen uppoutuneena", jää itsenäiseksi ja sulautuu myöhemmin kokonaiseen sinfoniaorkesteriin. Tämä heijastaa pelaajan matkaa vuorelle. Vaikka pelin graafinen tyyli perustuu useisiin kulttuureihin, Wintory yritti poistaa musiikista avoimet kulttuuriset vaikutteet tehdäkseen siitä "mahdollisimman yleismaailmallisen ja kulttuurittoman". Tina Guo on musiikin sellisti. Hän on Wintoryn läheinen ystävä ja esitti Wintoryn kanssa kahdeksan minuuttia pitkän, "Woven Variations"-nimisen orkestraalisen variaation "Journeyn" musiikista. Pelin kaikki ei-elektroniset instrumentit nauhoitettiin orkesterilla.


title: Journey (videopeli)

text: Soundtrack julkaistiin albumina 10. huhtikuuta iTunesissa ja PlayStation Networkissa. Albumi on Wintoryn järjestelemä kokoelma pelin "tärkeimpiä" kappaleita ilman pelaajan tekojen siihen aiheuttamia muutoksia. Albumi koostuu 18:sta kappaleesta ja on yli 58 minuuttia pitkä. Sen viimeisessä kappaleessa "I Was Born for This" on äänenä Lisbeth Scott. Julkaisunsa jälkeen albumi saavutti top 10 -paikan iTunesin soundtrack-listalla yli kahdessakymmenessä maassa. Se myös saavutti paikan 116 Billboard 200 -listalla ja myi yli 4000 kappaletta ensimmäisen viikon aikana julkaisusta, mikä oli tuolloin toiseksi korkein paikka jolle videopelimusiikkialbumi oli yltänyt. Soundtrackin julkaisi fyysisenä albumina Sumthing Else Music Works 9. lokakuuta 2012. Vuonna 2012 Wintory julkaisi digitaalisen Bandcamp-albumin nimeltä "Journey Bonus Bundle", joka sisältää variaatioita "Journey"- ja "Flow"-pelien teemoista. Itse soundtrack julkaistiin tämän jälkeen Bandcamp-palvelussa 19. kesäkuuta 2013. Pelin musiikin pianosovituksista koostuva albumi Transfiguration julkaistiin 1. toukokuuta 2014 sekä digitaalisena että fyysisenä albumina. Pelin soundtrackista julkaistiin kahden levyn vinyyliversio vuonna 2015.


title: Journey (videopeli)

text: Tammikuussa 2016 Wintory aloitti Kickstarter-kampanjan Journey Live -konserttikiertueelle jolla viisitoistajäseninen Chicagolainen kamarimusiikkiryhmä Fifth House Ensemble esittää pelin musiikkia samalla kun yksi henkilö pelaa peliä. Musiikkiryhmä reagoi pelaajan toimintaan käyttämällä tarkoitusta varten sävellettyä musiikkia joka on jaettu pieniin osiin tämän reaktion mahdollistamiseksi. Musiikin on säveltänyt Patrick O'Malley Wintoryn ohjaamana. Wintory oli halunnut tehdä tällaisen näytöksen "Journeyn" soundtrackista mutta hänellä ei ollut aikaa muokata pelin musiikkia tätä tarkoitusta varten. Wintory otti yhteyttä Fifth House Ensemblen säveltäjään Dan Viscontiin joka oli aikaisemmin kehunut "Journeyn" soundtrackia ja kehottanut musiikkiryhmän muita jäseniä pelaamaan peliä. Ryhmä oli nähnyt kuinka "Journeyn" soundtrackia oli käytetty useissa Video Games Live -konserteissa ja uskoi pystyvänsä toteuttamaan Wintoryn ajatuksen interaktiivisesta konsertista. Suurin osa musiikkiin tehdyistä muutoksista tehtiin Wintoryn ohjauksessa. Sony toimitti Wintorylle Tricky Pixelsin kehittämän musiikittoman version pelistä mikä mahdollistaa konsertin suorittamisen tällä tavoin. Kickstarter-kampanjan 9 000 yhdysvaltain dollarin tavoite neljän kaupungin kiertueelle ylittyi jo muutamassa päivässä, mikä mahdollisti useamman kaupungin lisäämisen esityslistaan.


title: Journey (videopeli)

text: "Journey" oli maailmanlaajuinen myyntimenestys ja sai erittäin hyvän vastaanoton kriitikoilta. Siitä tuli julkaisunsa jälkeen nopeimmin myyvä peli sekä Pohjois-Amerikan että euroopan PlayStation Network Storessa. Ennen pelin julkaisua se voitti parhaan ladattavan pelin palkinnon 1UP.com-, GameSpy- ja GameTrailers-sivustoilta vuoden 2011 E3-messuilla. Julkaisun jälkeen peli voitti monia vuoden lopulla jaettavia palkintoja. D.I.C.E.-gaalassa peli voitti kahdeksan palkintoa mikä oli eniten kaikista ehdolla olleista peleistä. Muun muassa IGN ja GameSpot valitsivat "Journeyn" vuoden parhaaksi peliksi.


title: Journey (videopeli)

text: Pelin soundtrack oli ehdolla parhaaksi visuaaliseen mediaan tehdyn musiikin palkinnon saajaksi vuoden 2013 Grammy-palkintogaalassa. Se oli ensimmäinen videopelin soundtrack joka oli saanut ehdokkuuden Grammy-gaalassa, vaikkakaan se ei voittanut. Lisäksi peli voitti IGN:n palkinnon parhaasta musiikista, se oli ehdolla IGN:n parhaiden grafiikoiden palkinnolle ja GameSpot valitsi sen vuoden parhaaksi PlayStation Network -peliksi. Spike Video Game Awards -palkintogaalassa "Journey" valittiin parhaaksi PlayStation 3 -peliksi, parhaaksi indie-peliksi, ja peliksi jossa oli paras musiikki. Se oli samassa gaalassa myös ehdokkaana parhaaksi peliksi,  parhaaksi ladattavaksi peliksi, peliksi jossa oli parhaat grafiikat, ja peliksi jossa oli paras musiikkikappale "I Was Born for This"-kappaleesta. Se sai vuoden 2013 Annie-palkinnon parhaasta animaatiosta videopelissä. Peli voitti myös viisi palkintoa vuoden 2013 BAFTA-palkintogaalassa ja oli ehdolla kolmessa muussa palkintokategoriassa. Maaliskuussa 2013 peli voitti kuusi palkintoa vuotuisessa Game Developers Choice Awards -palkintogaalassa.


title: Journey (videopeli)

text: "Journey" sai osakseen kehuja kriitikoilta jotka ylistivät pelin visuaalista ja auditorista tyyliä sekä vieraan ihmisen kanssa pelaamisen herättämää tunteellista reaktiota. Peli sai IGN:n vuoden 2012 Best Overall Game -palkinnon ja IGN:n Ryan Clements kuvaili sitä "aikansa kauniimmaksi peliksi" ja sanoi pelin "jokaisen hetken olevan kuin mestarillisesti kehystetty ja valaistu taulu". GameSpotin Jane Douglas kutsui peliä "heltymättömän kauniiksi" ja ylisti pelin visuaalista moninaisuutta ja väreilevän hiekan kuvausta. Game Informerin Matt Miller ylisti myös hiekan ja olentojen animaatiota ja sanoi pelin olevan visuaalisesti upea. Myös musiikki sai osakseen kehuja: Miller kuvaili sitä henkeäsalpaavaksi ja Douglas "liikkuvaksi, dynaamiseksi musiikiksi".


title: Journey (videopeli)

text: Kriitikot pitivät erityisesti tuntemattoman ihmisen kanssa pelaamisen herättämästä tunnereaktiosta. Eurogamerin Christian Dolan kuvaili sitä "uskontokunnasta riippumattomaksi uskonnolliseksi kokemukseksi" joka toisen pelaajan avustuksella siirtyy kielikuvien ulottumattomiin ja muuttuu pelaajan "pyhiinvaellukseksi". Edge-lehteen kirjoittanut arvostelija sanoi pelin tunnekaaren iskevän "ajoittain hätkähdyttävällä voimalla" ja Wiredin Patrick Shaw:n mukaan peli sai hänet tuntemaan "monenlaisia tunteita... hämmästystä, pelkoa, jopa surua". PlayStation Official Magazinen Joel Gregory ylisti pelin tarinaa sen avoimuudesta pelaajan omalle tulkinnalle. Donlanin mielestä nimeämättömän vieraan pelaajan lisääminen oli loistava idea ja Edge sanoi sen tehneen pelistä mukaansatempaavamman ja tunnelmallisen kokemuksen.


title: Journey (videopeli)

text: Pelin pituus ja tahti saivat osakseen jonkin verran kritiikkiä. Clements totesi että kaikki pelaajat eivät nauti hitaasta tahdista ja lyhyestä kestosta. Edge-lehden arvostelu oli samaa mieltä. Miller huomautti monimutkaisten pelielementtien puuttuvan "Journeysta" ja Shaw oli pettynyt pelin muutaman tunnin pituudesta. Douglasin mielestä pelin pituus oli kuitenkin täydellinen. Miller totesi että peliä voisi verrata "musiikkikonserttiin, hyvin ohjattuun elokuvaan tai kauan odotettuun kirjaan" ja Clements totesi että ""Journeyn" pelaaminen läpi luo muistoja jotka kestävät vuosia."


title: Natalia Castrén

text: Lovisa Natalia Castrén (o.s. Tengström; 24. joulukuuta 1830 Helsinki – 22. marraskuuta 1881 Helsinki) oli suomalainen kulttuuripersoonallisuus. Hän kuului Johan Ludvig Runebergin piireihin ja hänellä katsotaan olleen tärkeä rooli senaikaisessa suomalaisessa kulttuurielämässä.


title: Natalia Castrén

text: Natalia Castrénin isä oli filosofian professori Johan Jakob Tengström ja äiti Sofia Magdalena af Tengström, arkkipiispa Jacob Tengströmin tytär. Hän oli vuodesta 1850 naimisissa kielitieteilijä Matthias Alexander Castrénin kanssa, joka kuitenkin kuoli jo kaksi vuotta myöhemmin. Heidän ainoa lapsensa oli lehtimies ja historioitsija Robert Castrén.


title: Sumpulan ruukki

text: Sumpulan ruukki toimi Karjalan kannaksella Raudun Kuninkaanselän kylän pohjoispuolella Savotanojan kosken etelärannalla vuosina 1828–1897. Ruukin rakensi 1827–1828 Venäjän henkivartioston ratsutykistön eversti, ritari Alexander Andreijevitš Fock joka oli ostanut lähellä sijainneen Sumpulan hovin vuonna 1820. Ruukin masuunin käyttämä suomalmi saatiin Raudun, Sakkolan ja Valkjärven pitäjien alueelta ja valmistettu takkirauta vietiin Pietariin. Fock kuoli 1838 ja sen jälkeen ruukkia hoiti perikunnan nimissä ensin Fockin leski Anna Alexandrovna Fock ja sitten vanhin poika alikapteeni Alexander Fock.


title: Sumpulan ruukki

text: Ruukin masuuni, valimo sekä muotti- ja kuivaushuone paloivat huhtikuussa 1842 mutta ruukki saattoi jatkaa toimintaansa jo seuraavana vuonna. Vuonna 1852 tehdyssä tarkastuksessa ruukin paikka todettiin hyväksi mutta itse ruukki oli huonossa kunnossa ja jo alun perinkin suunnittelematta ja kehnosti rakennettu. Vuonna 1873 todettiin uudessa tarkastuksessa ruukin suomalmivarojen olevan ehtymässä. Alexander Fock möi maaliskuussa 1875 suuren osan Sumpulan hovista Suomen valtiolle pitäen kuitenkin ruukin ja metsät itsellään. Ruukin masuunin toiminta lopetettiin huhtikuussa 1882 kun masuuni todettiin huonokuntoiseksi ja lisäksi ruukin lähistön metsät oli hakattu ruukin polttoaineeksi ja suomalmi loppunut lähialueiden soilta. Ruukin valimo ja konepaja jatkoivat vielä toimintaansa kunnes niiden rakennukset tuhoutuivat tulipalossa helmikuussa 1897. Ruukki ehti tuottaa vuosina 1827–1882 9 800 tonnia takkirautaa.


title: Marjaniemen VPK

text: Marjaniemen VPK on Helsingin Marjaniemessä toimiva vapaaehtoinen palokunta. Se perustettiin vuonna 1926 silloin vielä Helsingin pitäjään kuuluneen Marjaniemen huvilayhteiskunnan turvallisuuden parantamiseksi.


title: Marjaniemen VPK

text: Nykymuodossaan Marjaniemen VPK on yksi aktiivisimpia Helsingin viidestätoista sopimuspalokunnasta. Palokunta suorittaa palo- ja pelastustehtäviä sisäsiainministeriön ohjeiden mukaisesti sekä Helsingin kaupungin kanssa sammutussopimuksen mukaisin ehdoin.


title: Marjaniemen VPK

text: Operatiivisten vastuiden täyttämiseksi käytössä on kolme toimintayksikköä: sammutusyksikkö HE 631, vahingontorjuntayksikkö HE 6396, ja meriyksikkö HE 638.


title: Marjaniemen VPK

text: Hälytystehtävien vuosittainen määrä vaihtelee 10–140 välillä; vuonna 2016 hälytyksiä oli 58 kappaletta.


title: Marjaniemen VPK

text: Hälytyksiin osallistuva jäsenistö harjoittelee joka keskiviikko alkaen kello 18:30 Palopirtintien varikolla.


title: Vain elämää (6. tuotantokausi)

text: "Vain elämää" -sarjan kuudes tuotantokausi esitettiin Nelosella keväällä 2017. Kausi on ensimmäinen keväällä esitettävä, sillä aiemmat viisi tuotantokautta esitettiin syksyinä 2012–2016. Kaudella on myös uusi kuvauspaikka, kun se kuvataan Aurinkorannikolla, Espanjassa sijaitsevassa Castillo de Mondan linnassa. Kausi alkoi Nelosella 21. huhtikuuta 2017.


title: Vain elämää (6. tuotantokausi)

text: Kauden artisteina ovat Nikke Ankara, Laura Voutilainen, Irina, Robin, Petra, Olli Lindholm ja Samu Haber.


title: Vain elämää (6. tuotantokausi)

text: Tällä kaudella artistien omat jaksot on ensimmäistä kertaa jaettu kahdelle esityspäivälle (ensimmäistä jaksoa lukuun ottamatta), minkä myötä jaksoissa kuultavat kappaleet esitetään kokonaisina.


title: Vain elämää (6. tuotantokausi)

text: Jo ennen kauden alkua julkisuuteen nousi tieto, että ohjelmassa esitettävien ”Joutsenlaulu” ja ”Rakkaus on lumivalkoinen” -kappaleiden tekijä Jussi Hakulinen on esittänyt vaateita kappaleiden esittämiseen ohjelmassa.


title: Vain elämää (6. tuotantokausi)

text: Samu Haberin tulkitseman ”Joutsenlaulu”-kappaleen julkaisemisen ohjelman jälkeen julkaistavalla kokoelmalevyllä Hakulinen kielsi kokonaan, sillä alkuperäisestä teoksesta oli ohjelmaa varten poistettu useita säkeistöjä. Robinin tulkitseman ”Rakkaus on lumivalkoinen” -kappaleen julkaisemisesta levy-yhtiö joutui maksamaan 15 000 euroa, sillä siitä jätettiin esittämättä säe, jossa lauletaan ”vaikkei ole Jumalaa”, koska sen koettiin vaikuttavan Robinin imagoon. Lopullisessa versiossa kappaleesta ei kuitenkaan ole säästetty kuin kertosäe.


title: Ammunta kesäolympialaisissa 1900 – miesten trap

text: Miesten trap-ammunta kesäolympialaisissa 1900 käytiin 15. – 17. heinäkuuta. Kilpailuun osallistui 31 urheilijaa kolmesta eri valtiosta. Jokainen ampuja ampui 20 laukausta ja joka osumasta sai pisteen. Kilpailun voitti Ranskan Roger de Barbarin.


text: Ei ole tiedossa, miten tasatilanne ratkaistiin mitalistien järjestyksen selville saamiseksi. Myös tulokset sijasta 18 eteenpäin ovat kadonneet.


title: Alarik Tawaststjerna

text: Alarik Axel Tawaststjerna (12. joulukuuta 1873 Helsinki – 2. kesäkuuta 1922 Kauniainen) oli suomalainen arkkitehti.


title: Alarik Tawaststjerna

text: Tawaststjernan vanhemmat olivat kenraalimajuri Fritiof Alarik Tawaststjerna (1824–1896) ja Josefina Maria Laurell (1838–1904). Hän pääsi ylioppilaaksi Helsingin ruotsalaisesta normaalilyseosta 1892 ja valmistui Helsingin yliopistosta filosofian kandidaatiksi 1897 ja filosofian maisteriksi 1900. Arkkitehdiksi Tawaststjerna valmistui Polyteknillisestä opistosta 1903.


title: Alarik Tawaststjerna

text: Tawaststjerna oli muinaistieteellisen toimikunnan amanuenssina ja arkkitehtina 1911–1922. Hän toimi myös praktisoivana arkkitehtina Helsingissä ja oli Arkkitehti-lehden päätoimittajana 1917–1919.


title: Alarik Tawaststjerna

text: Alarik Tawaststjerna oli naimisissa vuodesta 1903 filosofian maisteri Svea Ingmanin kanssa.


title: EBEL-kausi 2015–2016

text: Erste Bank Eishockey Ligan kausi 2015–2016 oli Itävallan jääkiekon pääsarjan 87. kausi. Sarjan runkosarjan voitti itävaltalainen EC Red Bull Salzburg, joka lopulta voitti mestaruuden. Loppuottelusarjassa Salzburg voitti tšekkiläisen Orli Znojmon voitoin 4–2.


title: EBEL-kausi 2015–2016

text: Runkosarjassa jokainen joukkue pelasi 44 ottelua. Tämän jälkeen kuusi parasta jatkoi voittajien vaiheeseen, jossa pelattiin 10 ottelua. Voittajien vaiheen sijoitukset määrittivät joukkueiden paikat pudotuspeleissä. Runkosarjan kuusi viimeistä joutui häviäjien vaiheeseen, jonka kaksi parasta pääsivät myös pudotuspeleihin. Molempiin vaiheisiin jaettiin hyvityspisteitä runkosarjan perusteella: parhaalle kuusi, toiselle neljä, kolmannelle kaksi ja neljännelle yksi.


title: EBEL-kausi 2015–2016

text: Runkosarjan voitti lopulta EC Red Bull Salzburg ennen EHC Black Wings Linziä. Salzburg ja Linz johtivat sarjaa pääasiassa koko kauden: kärjessä kävivät myös lopulta kuudenneksi jäänyt EC Dornbirn sekä kolmanneksi jäänyt tšekkiläinen Orli Znojmo.


title: EBEL-kausi 2015–2016

text: Salzburg voitti myös voittajien vaiheen ennen tasapisteisiin noussutta Znojmoa. Pudotuspeleihin kotiedun saivat myös Vienna Capitals sekä HC Bolzano-Bozen. Häviäjien vaiheesta pudotuspeleihin etenivät EC Villacher SV ja EC KAC.


title: EBEL-kausi 2015–2016

text: Runkosarjan pistepörssin voiton jakoivat kanadalaiset John Hughes (17+49=66) ja Andrew Kozek (40+26=66). Kozek voitti myös runkosarjan maalipörssin. Puolustajien pistepörssin voitti kanadalainen Sébastien Piché (16+32=48). Yli kymmenen ottelua pelanneista maalivahdeista parhaimman torjuntaprosentin omasi tanskalainen Sebastian Dahm. Pienin päästettyjen maalien keskiarvo oli yhdysvaltalaisella Jean-Philippe Lamoureuxilla.


title: Oliver Schnitt

text: Oliver Gustav Edvard Schnitt (s. 5. helmikuuta 1998) on suomalainen jääkiekkopuolustaja, joka pelaa A-nuorten SM-liigaa Helsingin IFK:ssa. Hän toimii joukkueen varakapteenina.


title: Oliver Schnitt

text: Schnitt on Helsingin IFK:n oma kasvatti. Hän pelasi juniorina myös lainalla Grankulla IFK:n B-nuorten Mestisjoukkueessa kaudella 2014–2015.


title: Oliver Schnitt

text: Kaudella 2016–2017 Schnitt debytoi HIFK:n SM-liigajoukkueessa. Hän pelasi ensimmäisen ja kauden ainoaksi jääneen liigaottelunsa 21. tammikuuta 2017 vieraissa Pelicansia vastaan. Schnitt merkittiin heti HIFK:n ykköspuolustajapariin Oliwer Kasken viereen. Hän sai ottelussa jääaikaa lopulta 18.48 minuuttia. Schnitt sai ottelussa myös yhden kahden minuutin jäähyn kampituksesta. Hän pelasi kautensa pääosin HIFK:n A-nuorissa.


title: Oliver Schnitt

text: Schnitt nousi kaudella 2017–2018 HIFK:n A-nuorten kapteeniksi. Hän johdatti joukkueen kauden päätteeksi A-nuorten SM-pronssiin. Schnitt pelasi kauden aikana myös yhden Mestarien liigan ottelun HIFK:n miesten joukkueessa. Kaudella 2018–2019 hän jatkaa A-nuorten varakapteenina.


title: Oliver Schnitt

text: Schnitt valmistui ylioppilaaksi Brändö gymnasiumista keväällä 2017. Hänen isosiskonsa Emma osallistui laulukilpailu "The Voice of Finlandin" kolmannelle tuotantokaudelle vuonna 2014 ja hän sijoittui finaalissa toiseksi.


title: Kinkkua, kinkkua

text: Kinkkua, kinkkua (kirjoitusasuna myös Kinkkua, kinkkua!; ) on vuonna 1992 ensi-iltansa saanut Bigas Lunan ohjaama espanjalainen satiirinen, eroottisesti latautunut draamakomediaelokuva, jonka pääosia näyttelevät Penélope Cruz, Javier Bardem, Jordi Mollà, Stefania Sandrelli, Anna Galiena ja Juan Diego. Elokuvan käsikirjoittajina olivat Bigas Luna, Cuca Canals ja Quim Monzó, joka osallistui dialogin laatimiseen. Elokuvan tuottajana oli Andrés Vicente Gómez.


title: Kinkkua, kinkkua

text: "Kinkkua, kinkkua" esitettiin Italiassa vuoden 1992 Venetsian elokuvajuhlilla, missä Bigas Luna voitti parhaan ohjaajan Hopeisen leijonan ja oli ehdolla parhaan elokuvan Kultaisen leijonan saajaksi. Lisäksi elokuva sai myös muun muassa kuusi Goya-ehdokkuutta. "Kinkkua, kinkkua" on Bigas Lunan ohjaaman niin sanotun Iberia-trilogian ensimmäinen osa. Trilogian muut osat ovat "Kultaiset munat" ("Huevos de oro", 1993) ja "Tissi ja kuu" ("La teta y la luna", 1994).


title: Kinkkua, kinkkua

text:
"Kinkkua, kinkkua" sijoittuu pieneen aragonialaiseen kaupunkiin, jonka keskipisteinä ovat suuri alusvaatetehdas ja bordelli. Köyhän yksinhuoltajaäidin ja prostituoidun, Carmenin (Anna Galiena), vanhin tytär Silvia (Penélope Cruz) tulee raskaaksi rikkaiden vanhempien pojalle José Luisille (Jordi Mollà), joka raskausuutisten johdosta kosii häntä. José Luisin Conchita-äiti (Stefania Sandrelli), suuren alusvaatetehtaan toinen omistaja, ei ilahdu raskaus- ja kihlausuutisista. Hän päättää erottaa rakastavaiset palkkaamalla alusvaatemalli Raúlin (Javier Bardem) viettelemään Silvian pois José Luisin sylistä.
"Kinkkua, kinkkua" kuvattiin Espanjassa, lähinnä Aragonian itsehallintoalueella. Elokuvan tuotantoyhtiöinä olivat Lolafilms, Ovídeo TV, S.A. ja Sogepaq.


title: Kinkkua, kinkkua

text: "Kinkkua, kinkkua" sai ensi-iltansa Espanjassa 2. syyskuuta 1992 ja Suomessa 5. elokuuta 1994. Elokuva tuotti Espanjassa 1 808 588 euron lipputulot ja oli Suomessa 78. katsotuin elokuva 10 146 hengen katsojamäärällään vuonna 1994. Elokuvan teatterilevittäjinä olivat Espanjassa Universal Pictures International Spain, S.L. ja Suomessa Finnkino. Future Film julkaisi elokuvan Suomessa DVD:lle vuonna 2004.


title: Kinkkua, kinkkua

text: "Kinkkua, kinkkua" on saanut elokuvakriitikoilta myönteisen vastaanoton. Rotten Tomatoes -sivuston mukaan 64% kriitikoista on antanut elokuvalle positiivisen arvosanan 6,4/10 keskiarvolla. Keräys perustuu 14 arviointiin. 5 986 käyttäjästä 65% on antanut elokuvalle positiivisen arvosanan 3,4/5 keskiarvolla. Internet Movie Databasen 9 688 käyttäjää on antanut elokuvalle keskiarvon 6,5/10.


title: Parranvaha

text: Parranvaha (myös "Parravaha") on siirtolohkare ja luonnonmuistomerkkinä rauhoitettu rajakivi Marttilan, Pöytyän ja Loimaan rajalla. Entisistä kunnista siihen ovat rajautuneet nykyään Loimaaseen kuuluva Mellilä ja nykyään Pöytyään kuuluva Karinainen.


title: Parranvaha

text: Kivi sijaitsee Säkylän–Mellilän harjujaksolla Huovintien historiallisen tien varrella ja sen luona yhdistyvät nykyään Loimaaseen kuuluvan Mellilän Isoperän, Pöytyän Kaulanperän, nykyään Pöytyään kuuluvan Karinaisten Kyrön sekä Marttilan Siutilan kylien alueet.


title: Parranvaha

text: Lähellä Parranvahan rajakiveä Marttilan kunnan alueella toimi vuosina 1944–1966 Kosken Tl kunnan kanssa yhteinen Parravahan kansakoulu.


title: Alan Bennett

text: Alan Bennett (s. 9. toukokuuta 1934) on englantilainen näytelmäkirjailija, käsikirjoittaja, näyttelijä ja kirjailija. Hän syntyi Leedsissä ja opiskeli Oxfordin yliopistossa historiaa sekä näyttelemistä. Hän jäi yliopistoon opettamaan ja tutkimaan keskiajan historiaa usean vuoden ajan. Hänen saavutti nopeasti mainetta tehtyään satiirisen "Beyond the Fringe" -revyyn yhdessä Dudley Mooren, Jonathan Millerin ja Peter Cookin kanssa vuonna 1960. Hän jätti yliopiston ja siirtyi kirjoittamaan kokopäiväisesti. Bennettin ensimmäinen näytelmä, "Forty Years On", sai ensi iltansa vuonna 1968.